text:
ORANJESTAD (AAN): Tres auto tabata envolvi den un accidente na Dakota mainta trempan.
Tabata pasa di 6’or cu Polis a worde manda pura den direccion di Dakota. Esaki tabata net banda di ex-Antil (ex-Kooyman).
Ora cu Polis a yega na e cruzada di Awacatistraat cu Avenida Milio Croes, nan a topa cu tres auto. Un di e autonan a subi e cruzada sin duna preferencia, y esey a causa e accident cu impacto fuerte.
Polisnan a pidi pa presencia di un ambulance pasobra tabata mustra na prome instante cu tin un hende levemente herida. E persona aki a worde atendi y hiba hospital tambe. Tres auto envolvi y algun a haya basta daño.


c: text/html

text:
Willestad Curacao: Djadumingu 26 di novèmber 2017 alrededor 05.22 or sentral di polis a haña notifikashon ku tin un tiramentu riba Gosieweg na altura di un establesimentu i ku tin un herido.
Na yegada di e promé patruya polisial nan a topa ku un hòmber drumí abou na e sitio indiká ku no ta duna señal di bida.
Motibu di e tiroteo aki no ta muchu kla i ta den investigashon. E víktima Darwin Ernesto Herro Acosta, nasé na Santo Domingo 27 òktober 1991 a risibí herida di bala na e parti ariba di su kurpa i a fayesé na e sitio mes.
Na e sitio polis a haña i konfiská un kantidat di “huls”. Alrededor di 06.45 or dòkter di polis a konstatá morto di Darwin Herro Acosta.
Riba òrdu di Fiskal di Ministerio Públiko a konfiská e kurpa sin bida pa mas investigashon. Na e sitio polis a detené un sospechoso e hòmber X.A.T. nasé na Kòrsou di 29 aña di edat. Polis a tene un entrada hudisial na kas di e sospechoso ariba menshoná.
A presentá e sospechoso dilanti di un Fiskal Ouksiliar ku a ordená su enkarselashon pendiente mas investigashon.
Nos ta supliká personanan/testigunan ku tabata den bisindario i/òf a presensia e suseso aki pa tuma kontakto ku polis na number di telefòn 917(24 ora pa dia) òf 108(number anónimo, kaminda bo anonimidat ta garantisá)
Homber tira mata na Gosieweg
Willestad Curacao: Djadumingu 26 di novèmber 2017 alrededor 05.22 or sentral di polis a haña notifikashon ku tin un tiramentu riba Gosieweg na altura di un establesimentu i ku tin un herido.

robotstxt: allowed

filter: keep


text:
Di 3 viktoria pa ahedresistanan femenino
E hóben tim femenino di Kòrsou ayera, djamars 2 di oktober 2018, a logra su di tres triunfo durante e Olimpiada di Ahedres na Batumi, Georgia. E ahedresistanan a gana Ghana ku skor di 3,5-0,5. E tim maskulino a pèrdè den e di 8 buelta’ki ku skor di 3,5-0,5 di Lichtenstein, kaminda ku Wim Blijsta tambe a sufri su promé derota.
Despues ku djaluna e tim hóbennan femenino a pèrdè kontra ku skor di 3,5-0,5 dje fuerte ekipo di Nicaragua, ayera djamars nan a gana ku mesun skor di Ghana.
Den di 8 buelta Ailèn Mena a logra su di dos triunfo na Batumi. E biaha’ki ela superá ku blanku Angela Naa Amerley Ayiku. Te ku awor e ahedresista di Kòrsou a empatá 5 biaha i pèrdè un wega. E derota’ki tabata den promé buelta kontra di Paula Elizabeth Paredes Bustamante di Perú. Mena ta lider dje tim femenino ku 4,5 punto for di 8 partido.
Mariana Sanchez na su turno a gana su di tres wega durante e olimpiada. Ela derotá Maud Benson. E ahedresista ku ta hunga na tablero number 2 tin awor 3 punto for di 8 enkuentro.
Na di tres tablero Taqesyah Marcos ku blanku a empatá ku Tobi Felix. Esaki ta su promé tabla (remise) durante e Olimpiada di Ahedres. Ela gana te ku awor dos partido i tin 2,5 punto for di 6 partido.
Seydi Salim-Moussa a registrá tambe un viktoria. Ela logra esaki ku pretu kontra di Christiana Naa Merley Ashley. Esaki tambe ta su di dos wega ganá, miéntras ku ela pèrdè na kuater okashon i pues tin tambe 2,5 punto for di 7 partido.
Kontrali na e ahedreistanan femenino, esnan maskulino tabatin un mal dia. Nan a kai vensí ku skor di 3,5-0,5 kontra di Lichtenstein. Despues di shete buelta invikto, Wim Blijstra a pèrdè su promé partido. Esaki tabata kontra Renato Frick. Awor e tin 5 punto for di 7 wega: 4 triunfo, 2 remise i 1 derota.
Rurik Capella a pèrdè ku blanki na tablero number 2 kontra Marcel Mannhart. Esaki ta su di kuater partido ku e ta pèrdè, miéntras ku ela gana un wega i empatá dos biaha: 2 punto for di 7 enkuentro.
Jimmy Izijk a registrá ayera e úniko remise kontra Ghana pa Kòrsou. Ela empatá ku pretu kontra di Andras Guller. Awor e tin 3 punto for di tambe 7 partido: 2 triunfo, 2 remise i 2 derota.
Despues ku ela registrá un bunita remise den di shete buelta, ayera den di 8 buelta e talentoso ahedresista David Pietersz a pèrdè. Ela sufri e derota aki na man di Dejan Jelic.
Riba e foto: Ailèn Mena.


text:
Hues a dicta sentencia
ORANJESTAD (AAN) – Un persona, kende ta sufri di problemanan psychico, a gana su caso contra Calabas Hotels N.V., despues cu dicho hotel a kit’e di biaha for di trabou door cu el a keda algun dia sin bay traha.
Interesante den e caso aki ta cu Hues, despues di a evalua tur cos, ta haya cu enberdad e persona a haci malo di keda sin bay su dokter di cas pa notifica cu e ta malo, pero el a busca un persona pa reemplace. Hues ta haya cu teniendo tur circunstancia na cuenta, no ta motibo pa retiro di inmediato.
E persona, representa pa abogado mr. Figaroa a cuminsa un caso contra Calabas Hotels N.V., representa pa mr. Zeppenfeldt. E persona desde December 2010 ta trahando na Calabas Hotels N.V. Dia 5 December 2017 el a wordo kita di biaha. El a haya un telegram cu ta bisa: “Notifacion:-Abandono di trabou – Terminacion di contrato laboral. Mediante e presente telegram nos kier notifica cu bo persona no a presenta traha for di dia 27 November 2017 te cu awe 5 di December 2017. Nos no a ricibi ningun yamada ni hustificante di bo ausencia. Nos kier notifica bo persona di parti di human resources e terminacion di bo contrato laboral pa e motibo di abandono di trabou.”
Abogado mr. Figaroa a pidi Hues pa declara e retiro no admisibel y cu Calabas mester sigui paga e persona su salario. E abogado ta haya cu no tabatin motibo pa kita su cliente di inmediato.
Mr. Zepenfeldt a reacciona riba esaki y ta pidi Hues pa rechaza e demanda di e persona.
Hues den su evaluacion a mustra cu e persona ta reconoce cu el a keda sin bay traha. E persona a bisa cu e ta sufri di problema psychic y cu tambe e ta haya schizofreen o sea imagennan. Esaki segun e persona ta algo cu den su famia ta bin hopi dilanti. E persona a splica cu ora e haya e problema aki, e ta haya molester di halucinacion hunto cu hopi dolor di cabez. Desde 2007 e ta conoci cu e problema aki y ta sinti sintomanan di adelanta ora e ta bay haya e tipo di atakenan aki. Ora e persona sinti e sintomanan, e ta percura pa e tuma vacacion y si e no tin dianan di vacacion, e ta tuma dianan liber sin pago y ta percura pa un persona reemplace. E persona tin berguenza di su malesa y no kier pa su doño di trabou sa di esaki. Pesey mes e no a bay dokter di cas.
Riba 28 November 2017, e persona a sinti e sintomanan y el a dicidi di keda cas. Dia 29 November 2017 el a yama bisa cu e no lo bay traha y cu pa e tres dianan di su trabou, e lo laga un persona reemplace. Ta un persona cu e conoce, kende ta dispuesto pa yud’e. Esaki no a causa problema organisatorio na trabou na Calabas. Sinembargo e general manager kende tabata sa cu e persona un dia promer no a bay traha y a bis’e cu e mester percura pa haya un carta di dokter. Riba dianan 2 y 3 December 2017 e reemplasante a traha pa e persona. Esey tampoco no a causa problema organisatorio. Dia 4 December 2017 e persona a “whatsapp” su hefe pa papia cu e general manager pa e haya dianan liber sin pago pasobra e no ta sinti su mes bon. Esaki no a wordo duna. Dia 5 December 2017, e persona a wordo kita di biaha.
Hues ta mustra cu ta un hecho cu e persona a faya aki den keda sin bay su dokter. E persona ta bisa cu e no a haci esaki pasobra e tin berguensa pa e problema psychico cu e ta sufri di dje. Hues ta haya cu e consecuencianan di esaki ta cay pa cuenta di e persona.
Hues ta sigui mustra cu e persona no por a dicidi riba su mes cu e ta wordo reemplasa pa un persona. Esey ta algo organisatorio caminda ta e gerencia di Calabas mester dicidi. E hecho cu e reemplasante no a causa problema organisatorio, no ta kita afor cu esaki ta algo robez.
Na opinion di Hues, esey no kiermen cu gerencia di hotel ta bay tuma e medida mas pisa esta retiro. Esey no ta hustifica. Hues a mustra cu a base di documentonan cu e persona a presenta den Corte ta sali for di e punto di bista cu e tabata malo. Su ausencia no a causa problema organisatorio y cu el a busca un persona pa reemplace na trabou.
Hues a mustra cu ta un hecho cu e persona no a notifica corectamente cu e tabata malo pasobra e tabatin berguensa. Hues a tene na cuenta e edad di e persona cu e chens pa e haya un trabou na un otro lugar lo ta hopi minimo. Hues ta haya cu e retiro di biaha no ta hustifica.
Hues su decision ta cu e ta declara e retiro di inmediato no admisibel y cu Calabas lo mester paga e persona su salario.


text: Asosashon di Pastornan Kristian ke segura pueblo di Korsou ku Dios su mente i intenshon pa ku seksualidad di hende no a kambia. Matrimonio ta ekslusivo pa un hende homber i un hende muhe, konforme kreashon. E ekslusividat natural aki ta bou di atake i mester wordu defende pa despues e no haña kaminda di kana den nos skolnan i kurikulum. Di niun forma edukashon di nos yunan no mag wordu influensia pa un idealogia homo a-natural i kontra sensia imperiko, i sigur no dor di pareha homo ku no por trese yu na mundu. E deseño di Dios di e kurpa humano ta evidensia sientifiko ku un hende su identidat i sexualidat ta sea homber of muhe. Gobiernu na varios okashon a indika ku e no tin posishon fiha riba e asuntu di matrimonio homo ni tampoko no a kore kampaña ku esaki, pero lastimamente e partisipashon di gobernantenan na Gay Pride ta indika otro, of ta bou di preshon, pero ta trese un polemika enorme den komunidat. Tin masha hopi testimonio di eks-homo i eks-lesbiana ku a bandona e lifestyle homo i ta biba felis den matrimonio hetero. Apostel Pablo ta referi na esaki ora e bisa: ’No gaña boso mes: hende inmoral,.….ta praktiká homoseksualidat òf ta drumi ku un homoseksual,.….niun di nan lo no haña parti den reino di Dios. Ántes algun di boso tambe tabata asina….boso a keda purifiká di piká,…. i El a aseptá boso komo hustu den su bista.’


text:
“Sinta wak den bentana? Ta ki’ e kos laf ei? Ta nada di hasi mes no tin?” Wèl, Lauren Child un eskritor di buki masha konosí na Irlanda, ta apoyá tur mucha ku ke sinta wak pafó. No esaki so, e ta bisa e mayornan: laga e muchanan sinti nan laf, ta for di sinti nan laf kreatividat ta sali.
Lauren Child huntu ku Myra Zepf i Bruce Ingman dos eskritor i un ilustradó di buki di mucha, a kompartí ku e públiko presente na Seamus Heaney Center for Poetry, nan punto di bista tokante kon krea espasio (stimulá) kreatividat (i lesamentu) serka mucha. E entrevista/diskushon tabata bou di guia di e lokutor i presentadó di BBC Northern Ireland, Maie Louise Muir. Un anochi ku tambe a forma parti di e anochi kultural di e siudat.
Klaro mi no por a tene e tepnan balioso akí pa mi so, ya ku un i tur; mayor, dosente i otro edukadó, eskritor òf persona ku gusta skirbi kreativo tur por saka algu ku ta sirbi nan for di e informashonnan akí. Pues aki ta sigui un resúmen di loke a bini dilanti durante di e anochi enrikesedó akí:
- Tin biaha un eskitor por pasa dia ta “hasi nada i pèrdè tempu”, hasiendo mil i un kos, ménos e loke e mester hasi, esta skirbi. Ta konsiente ku e hasi nada aki tambe ta parti di e proseso, kaminda e ta kreando espasio den su mente, apsorvé loke e mester pa e siguiente buki ku e ta bai skirbi.
- Pa esnan ku ta skirbi, eksperensiá algu ta yuda hopi mas ku djis skibi di teoria. Por ehèmpel si bo ke bai skirbi di subimentu di seru, bai eksperensi’é, kaba skirbi tokante di dje.
- Ta konsiente ku hende no por skirbi riba preshon ni pa komplasé hende, pues maske kon bon eskritor e persona por ta, dun’é su espasio pa e por krea.
- Ta importante pa e dosentenan realisá ku ora ta trata di skibimentu kreativo, e proseso ta mas importante ku e resultado. E ora ei skirbimentu ta bira algu atraktivo, prèt i interesante pa e mucha. Ta importante pa e dosentenan komprondé esaki, maske ku nan kuríkulo semper ta fihá riba e resultado final.
- Komo dosente bo ta konsiente ku tempu ta kambia, pero tin kos ku teknologia no por remplasá i esaki ta: e base. Pues, duna e mucha e base i lag’é liber, i keda konfia ku algu bon lo sali afó.
- Fayo tambe ta importante den e proseso di siñamentu.
- Komentario negativo, prinsipalmente riba e area di arte, por kibra un mucha i pone ku nunka mas e ta bai hasi esaki. Kòrda ku arte ta mará na emoshon, pues ta importante pa ta kouteloso kiko i kon ta bisa un mucha algu.
- Mester duna mucha libertat i espasio pa eksplorá. Laga nan wak kiko nan gusta i kiko no. Laga nan wak ken nan ta, promé ku bai pidi nan pa biba ken nan ke ta.
- Stòp di sigui medionan sosial manera instagram, di wak kuantu premiashon e otro ta haña i abo no, bo tin chèns di kuminsá sinti bo un inútil. Si bo ta subi instagram, hasie pa sigui un tópiko/tema ku bo ta haña interesante.
- Ted Talks sa duna bon konseho (wak ted.com òf busk’é riba youtube)
- Buki di plachi, foto novela, kòmek, tur ta buki ku por usa pa stimulá lesamentu.
- Lesa pa otro skucha, pa grandi i chikí, ta algu fasinante ku ta stimulá lesamentu.
- Mester kòrda ku nos mes i nos muchanan a kuminsá lesa buki ku hopi plachi i tiki palabra, pues nos no tin purá pa bai na buki ku hopi teksto tiki pintura. Inkluso ta kos di evaluá si realmente esaki ta nesesario ora ta trata nivel di lesamentu.
- Ora ta trata na stimulá mucha pa lesa, buki ku no ta di fikshon (buki informativo), por ta un entrada pa esaki. Pues skohe huntu ku e mucha e temanan ku e gusta i laga esaki ta un entrada pa e parti di fikshon. Por ehèmpel si e mucha ta gusta dinosouro, lesa kuné informashon tokante dinosouro. Kuminsá ku teksto kòrtiku, despues pasa pa buki ouditivo (si bo mes no ke lesa p’é) ku tin teksto un tiki mas largu, i asina sigui amplia te ora bo yega na e historia di dragon (fikshon).
- Ilustrashon ta kambia kontenido di un buki por kompletu, e ta algu fuerte i mágiko ora ta trata skirbimentu. Ilustrashon di buki ta duna e buki henteramente un otro dimenshon.
Esaki, no ta tur kos, tin un ñapa mas. Lauren a klousurá e anochi bisando: “Being bored is good! No phone, no Ipad, get something to do! This stimulates creativity. We are too keen to please our children in comparison with the previous generation. Being boring is also a way to let our kids explore and get to know themselves. We must trust that our children will make it, and stop putting so much pressure on ourselves, afraid that our kids are happy or not, etc.”


text:
AMSTERDAM, Hulanda- E filial di Google na Hulanda a manda 15 miyon euro pa e paraiso fiscal Bermuda. Esaki tabata pagonan pa bentahanan den ahorro di impuesto, segun varios medio Hulandes ta publica, cu ta cita un informacion di “Financieel Dagblad”.
E corant ta hasi hecho na e cuentanan anual cu Google Netherlands Holding a presenta na Kamer van Koophandel net prome cu fin di aña.
Segun e medio aki, Google ta haci uzo di su sociedad Hulandes desde 2004 pa transfer regalianan (pagonan pa e uzo di e marca y tecnologia di Google) pa su filial na Irlanda, cu tin e derecho di e marca pafo di Merca.
Financieel Dagblad a señala cu Google Ireland Holdings tin su sede na Irlanda, pero ta wordo administra for di Bermuda, caminda impuesto di corporacion no ta wordo aplica.
Ta di menciona cu e metodo aki ta “legal pero a wordo intensamente critica”.
E Comision Europeo (CE) ya a anuncia caba cu e tin planea pa bin cu normanan nobo na 2018 pa controla empresanan digital manera Google, Amazon, Facebook of Apple.
Ta spera cu e cobramento di e impuesto ariba facturacion di e empresanan digital grandi sirbi pa compensa e sumanan cu e companianan aki ta laga di paga belasting ariba belasting di sociedad (vennootschapbelasting).
Fuente: https://www.efe.com
Google Hulanda a transfer 15 miyon euro pa Bermuda
AMSTERDAM, Hulanda- E filial di Google na Hulanda a manda 15 miyon euro pa e paraiso fiscal Bermuda. Esaki tabata pagonan pa bentahanan den ahorro di impuesto, segun varios medio Hulandes ta publica, cu ta cita un informacion di “Financieel Dagblad”.


text:
ORANJESTAD – ATCO Concrete Indians ta pasa pa e gran final despues cu nan a gana Brazil Ceres den extra inning cu score di 8-7 ayeranochi den Joe Laveist Ballpark.
Un wega marathonico cu a pasa 12or di anochi cu transmission envivo ariba Blue 107.5FM cu naracion di Chejito Croes y commentario di Sherwin Howell unda cu Brazil Ceres na varios occasion a hanja oportunidad pa tuma ventaha pero ATCO Concrete Indians den extra inning ta completa double play pa asina termina tur speransa di Brazil Ceres eliminando nan di e playoff final 2016.
Pitcher ganador a resulta Joshua Ramada cu a bin sera e ultimo inning tras di bon relevo di Carlos Wester, mientras cu Shawn Duinkerk a resulta pitcher perdedor.
Un biaha mas nos lo bai presencia un otro clasico final den nos baseball AA ora cu Red Machine y ATCO Concrete Indians diabierna awor disputa e prome wega di e gran final den Nadi Croes/Crismo Angela Ballpark na Santa Cruz.


text:
WILLEMSTAD –Tin un interes mas amplio den e investigashon unda ta midi e desaroyo di studiantenan ku ta sigui enseñansa bilingual na Kòrsou. Ta trata di enseñansa na papiamentu-hulandes y papiamentu-ingles.
Kuater grupo di studiante ku ta pertenesé na tres skol i un grupo miksto ta partisipá na investigashon sientífiko ku sikólogo di skol Nihayra Leona ta realisá pa Universidat di Amsterdam. E investigashon ta bou di guia di professor De Graaff di Universidat di Utrecht.
Originalmente e intenshon tabata di hasi un investigashon na Skaih Pre-Universitario ku ta kubri e komienso di e trayekto di enseñansa bilingual (papiamentu-ingles). E investigashon lo sigui den e añanan ku ta bini. Mientrastantu e proyekto a bira mas amplio i ta inkluí studiante di otro skol tambe.
Dulce Koopman a papia ku dikólogo Nihayra Leona
E intenshon ta pa determiná kiko ta e puntonan debil ku mester ahustá. Por ehèmpel si resultá ku un dje gruponan ta kai atras ku nan desaroyo di hulandes, e skol por drecha e nivel di hulandes. “Den kaso ku e studiante ke bai Hulanda, su nivel di hulandes mester ta bon.” Si e resultado dje investigashon indiká ku serka un dje skolnan bilingual por ehèmpel e desaroyo di ingles ta keda atras, e skol por komuniká ku e otro skolnan i konhuntamente drecha e nivel. Asina Nihayra Leona ta splika.
SKAH Pre- Universitario, tin fondonan garantisá pa hasi e investigashon durante di tres aňa. “Skaih lo usa mi tèstnan, pa hasie nan parti di su asina yamá leerlingvolgsysteem. Mester haña fondo ainda pa konduí e investigashon kompleto pa e otro skolnan i tambe e grupo miksto.”
“Idioma materno tin mas benefisio”
Enseňansa den idioma materno tin mas benefisio ku solamente e aspekto di idioma. E ta un instrumento ku ta kontribuí na formashon di identidat dje alumno. Asina Aisha Leer (28) kende a sigui enseňansa básiko i avansá na papiamentu ta bisa. Aisha ta èks alumno di Skaih, ku ta ún dje skolnan ku ta partisipá na e investigashon di enseñansa bilingual na Kòrsou.
Aisha tokante di su eksperensha ku Papiamentu na skol.
Ku 5 aňa Aisha a kuminsa enseňansa na papiamentu, na Kolegio Erasmo. Despues el a bai skol básiko na papiame ntu, di klas 1 te ku 6 i VSBO, TKL na papiamentu na Skaih. Na final di su estudio na VSBO, Aisha a bai Peter Stuyvesant College. Ku su diploma di Havo, Aisha a bai Universidat di Kòrsou, pa optené su propedeuse. Na Hulanda, Aisha a gradua komo bachelor i master na Universidat di Leiden. Aktualmente Aisha ta traha na Kòrsou komo dosente partime na Skaih i ‘gastdocent’ na Universidat di Kòrsou.
“Hopi bia hende ta kere bo no por yega ningun kaminda ku Papiamentu . Pero mi eksperensha ta mustra klaramente ku si bo tin un bon base, ku ta e idioma ku bo ta papia na kas, bo por hasi e transishon hopi mas fásil.”


text:
“ARUBA ONE HAPPY ISLAND LIONS CLUB A HURAMENTA SU DIRECTIVA PA 2018 – 2019”
Ademas 9 persona a wordo instala como miembro nobo di e club
ORANJESTAD – Diasabra ultimo Aruba One Happy Island Lions Club a instala su directiva pa e aña Leonistico 2018-2019, alavez e club a celebra su promer aniversario. Tabata un anochi hopi ameno y bunita na Don Bosco Club cu a wordo prepara pa e ocasion special aki pa e miembro Leonnnan di e club nobo. E anochi aki a duna e relato di aña caminda a wordo presenta un total di 34 proyectonan di servicio cu a wordo realisa den transcurso di e aña Leonistico cu a culmina na fin di e luna di juni ultimo. Apesar di ta un club nobo, e club a resalta cu su proyectonan manera e “Beach clean-up” na Plastic beach; na entrada di Colony, cual beach a wordo adopta pa Aruba OHIL Club, E “Paranda pa nos Clasiconan” na cas di nos grandinan, “Campaña di Concientisacion pa Un Trafico Sigur”, e famoso “Sinterklaas Funwalk”, “Sinterklaas pa nos personanan special” durante Paranda di Bochincha, “Proyecto conhunto cu Aruba Doet”, Blood Donor Drive y CPR Course pa miembronan. Ademas mester menciona cu Aruba OHIL Club a sali den e top 10 di e mihor clubnan pa 2017-2018 pa distrito Multiple E, Venezuela, Corsou, Bonaire y Aruba.
Reconocimento Miembronan Leon di Aña 2017-2018:
Pa e aña Leonistico cu a transcuri e presidente saliente Compañero Leon Ferdinand Curiël a reconoce dos miembro Leon cu a resalta grandemente durante e aña menciona, cual ta e Miembronan di directiva Sra. Carla Martinus, Secretaria y Sra. Geraldine Frank, Tesorera. Ambos a wordo sorprendi cu un bunita plakaat di reconocimento, dos hende muher cu a demostra liderazgo y pasion y asina a wordo reconoci como Miembronan Leon di aña. E directiva diario den nomber di miembronan di club a duna un reconocimento special na e presidente Sr. Ferdinand Curiël pa su liderazgo sobresaliente demostra como presidente di e club. Mas aun e miembrecia a re-eligi Sr. Ferdinad Curiël pa ta presidente di e club un aña mas. E presidente a gradici tur demas miembronan pa nan contribucion y trabaonan realisa na beneficio di nos comunidad.
Reafirmacion Miembronan Fundador:
Como invitado special tabata presente Sra. Leon Doris Eugenio de Lacle, Pasado Gobernador di e Distrito Multiple E di Clubnan di Leonnan. Sra. Eugenio -Lacle asisti pa Compañero Leon Haime Lacle y Compañera Leon Aliyuri Grandi Navarro, a efectua un acto special caminda e miembronan fundador a renoba nan huramentacion como miembronan di e club di servicio mas grandi na mundo. Tabata hopi emocionante y impactante e ceremonia aki, mas aun cu Aruba One Happy Island Lions Club ta un club centenial conmemorando 100 aniversario di e organisacion di Clubnan di Servicio mas grandi na mundo, Lions Club Internacional.
Directiva 2018 – 2019:
Pasado Gobernador di Distrito E, Compañera Leon Doris Eugenio de Lacle a huramenta e siguiente Compañero Leonnan como Directiva 2018-2019: Presidente entrante Ferdinand Curiël, Vice-Presidente Armando Boekhoudt, Secretario Carla Martinus, Tesorero Geraldine Frank, Comisario encarga cu Afiliacion di Miembrecia Junior Arends, Comisarionan pa 2 aña Indra Hassell-Duarte y Sergio Duarte, Comisarionan pa 1 aña Eugene Dubero, Leonard Pengel, Richard Tromp y Leon Raymond Wever.
Instalacion Miembronan Nobo:
Durante e evento aki tambe un grupo di 9 personanan motiva y dinamico a wordo instala como miembro nobo pa e Presidente Compañero Leon Ferdinand Curiël. E miembronan nobo cu orguyosamente awor tambe ta forma parti tambe di Aruba OHIL Club ta compañero Leonnan: Sandro Boekhoudt, Claudia Boekhoudt-Abath, Kenia Brito, Carolina Croes, Elly Croes, Angelo Koolman, Vanessa Olive, Rumaika Rafael y Sergio Winterdal. Despues cu e miembronan a huramenta, nan a ricibi nan certificado y pin y asina nan a bira miembro oficial di Aruba OHIL Club. Ser un miembro di un Club di Leon, ta mas bien un forma di biba, caminda cu e miembro Leon ta semper atento den e desaroyo den nos comunidad y ta cla pa yuda pa un mihor mayan, manera e dicho “Where there’s a need, there’s a Lion”, unda cu tin un necesidad, tin un miembro Leon.
Reconocimento Ciudadano Ehemplaar:
Relaciona cu su promer aniversario e club hoben di Leonnan na Aruba a introduci un reconocimento anual di e club cu titulo “Ciudadano Ehemplaar”, cual ta un reconocemento cu Aruba OHIL Club ta duna na un ciudadano local cu a sobresali pa su trabao y servicionan boluntario na mehoramento di nos comunidad. Pa 2018 Sr. Castro Perez fundador y organisador di Aruba Reef Care Project pa mas di 23 aña, y mirando cu esaki ta cuadra den e programa di medio ambiente di Lions Club Internacional, a nomina Sr. Castro Perez pa e ricibi e reconocemento “Ciudadano Ehemplaar”. Pa motibo cu Sr. Castro Perez tabata den exterior, su esposa Sra. Nancy Perez a ricibi e reconocemento den su nomber y a gradici pa e bunita reconocimento.
Aña Leonistico 2018 – 2019:
E aña nobo sigur lo bay tin su retonan y mirando e motivacion y entousiasmo di e miembronan sigur Aruba OHIL Club lo cumpli cu su meta di sigui sirbi comunidad y esnan den mas necesidad. Como club nos por alcansa horizontenan nobo den servicio ora cu nos tin compromiso hunto y desaroya strategianan nobo y surpasa nos limitenan. Cu vision y perseverancia tur cos ta posibel. Nos mester alcansa nivelnan nobo di servicio humanitario cu nos bunita pais no a conoce ainda. Nos hoben- y grandinan lo ta central den nos programa di servicio. Ademas lo continua organisa diferente campaña di concientisacion y lo bay intensiva e campaña di concientizacion pa un Trafico Sigur.
Gratitud general:
Relaciona cu su promer aniversario, Aruba One Happy Island Lions Club ta gradici tur su miembronan y nan famia, oficina di Lions Club Internacional, su club patronisador Club de Leones Cabimas Costa Oriental Venezuela, e comunidad local, comerciante- local, prensa en general y demas persona-, instancia- y organisacionnan manera e.o. Rode Kruis, Aruba Doet, IBISA, Dj. Alvin, Don Bosco Club cu a coopera cu e club pa asina por tabata tin un aña exitoso. Aruba OHIL Club ta conta cu mesun cooperacion y sosten di un y tur durante e aña Lionistico nobo.


text:
Genesis 12:1-3. Ora e fabor di Dios bin riba nos bida, e ta un bendicion y e ta pusha nos pa prospera y avansa. P’esey, laga nos siña hunto y compronde con e bendicionnan y cosnan di Dios ta funciona, y haya sa con nos bida por ta di BON influencia pa hopi....
Herencia ta algo cu nos ta ricibi cu nos no a traha pe. Dios a bisa cu nos tin un herencia den Cristo, den Dios. El a bisa e mesun herencia cu Abraham a haya, nos tambe tin. Y Su Palabra ta incambiabel. Descubri den e Palabra kico ta disponibel awe pabo como yiu di Dios....
Kico of cua ta e custumbernan cu nos ta desaroya, sin nos sa, cu ta caba cu nos placa? Tin un dicho ta bisa: esun cu no honra e chikito no ta digno di e grandi. Dios por confia abo cu mas? Laga nos siña con pa ta fiel cu tiki pa Dios por prospera nos. Desaroya un vision pa bo placa!...


text:
-
Contact
- lionel_326@hotmail.com
China a pasa Merka den invershonnan estranhero direkto!
Reading Time: 2 minutes
Segun sifranan di IMF, for di aña pasá China a kuminsá marka historia pasando Merka i bira e pais ku e ekonomia mas grandi na mundu den paridat di poder di kompra (Purchasing Power Parity). (Esaki no ta hasié e pais di mas riku si. China tin muchu hende.)
Merka tabata number un riba e lista di pais ku ekonomia di mas grandi for di aña 1872, pero awor ta China.
For di 2003 Merka tabata number un tambe den destinashon di invershonnan estranhero ( Foreign Direct Investment), pero awor ta ken? China atrobe.
Invershonnan estranhero a baha globalmente ku 8%. Esun ku Merka a kai ku 63% kompará ku 2013.
Esaki ta pone ku Merka no ta ni number dos, sino number tres, despues di Hong Kong (Mi sa ku bo ta keda straño, paso Hong Kong ta China tòg? Wèl, si i nò. Hong Kong ta den China, pero e ta un pais separá for di China ku su mesun moneda, sistema legal i parlamento.)
Mi ta spera awor nos legumai e asuntu di Hulandes ei, (òf hasié “keuzevak”) i kuminsá duna nos muchanan lès di Chines. Nos tin ku bai k’e mundu, i no laga e mundu bai laga nos!
Lanta for di soño!
Fuente: BBC
[Danki pa “like i “share”. Mi ta apresiá mashá. Kualke dia ku nos topa, kòrdá mi pa mi regalábo un lòlipòp komo muestra di apresio! Sinti bo liber pa laga bo komentario atras tambe.]
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
380 aña okupashon ulandes, 1634-2014 a keda konmemora pa Freddy Antersijn. Den e kuadro di hustisia reparatorio e la kalkula un montante ku Ulanda mester bai saku pa e daño perhuisio di sklabitut i kolonialismo. 456 bion florin ta e suma ku estado di Ulanda mester kumpli kune segun e inbestigado Antersijn.
Su deseo di “Un Korsou liber, independiente, soberano” a plama den mente di e Kurasoweñonan for di añanan 60. Su hazaña heroiko na 1966 ora e tabata dosente i den su pashon di liberashon a sker e potret di reina Juliana dilanti su alumnonan ta graba den e memoria di emansipashon radikal pretu pa semper.
Skibido pa Vito e revista ku a yuda chispa e kandela di Trinti Mei, harmado di diferente partido politiko sosialista, organisado pe klase pretu trahado ku bista konsentra riba derechinan humano. Rekonosiendo e situashon ku e tabata yama ‘post-Statuut kolonialismo’ ku Korsou ta den for di 1954, e la forsa un imagen di un pais riba su mes ku konekshon regional via edukashon politiko na emisoranan i televishon. Un pamfleta aki, un palabra aya den kaya kreando un forsa pa desenkadena e mentalidat kolonial.


text:
Nos tey back cu un otro TWIG, e biaha aki TWIG 03. Esun aki ta untiki laat paso mester a update un par di cos riba e website. Pronto lo bay tin mas cambio riba e website tambe, esey kiermen cu e siman aki lo no tin hopi post paso lo tin differente maintanence. Pero bon, ban sigui cu e TWIG di e siman aki.
Detayes Di Destiny 2 Su Beta
Destiny 2 su beta lo ta obtenibel mas despues den juli pa console players y Bungie a laga sa kico tur bo lo por haci den e beta. E beta lo bay tin content pa PvP y tambe PvE players. Bungie kiermen cu e players nan por test various cos di e wega, mane e opening story di Destiny 2 cu yama Homecoming y tambe e strike mission cu yama Inverted Spire. Si bo a caba di play e PvE content bo por bula den e Crucible pa untiki PvP, den crucible bo por hunga e classic Control mode y tambe un mode nobo cu yama Countdown. Countdown ta un attack and defend mode similar cu search and destroy. Tambe den e beta bo por test e subclasses nan nobo anto dia 23 di juli (10 AM PT/ 1 PM ET/ 6 PM BST) bo por explora e social space nobo cu yama The Farm pa un ora. E beta ainda no lo support Clan features, esey ta pa e full release so y bo progression tampoco no lo wordo recorded, dus despues bo tin e full game bo lo cuminsa di nobo. Si bo a participa den e Beta, bo lo haya un special emblem.
Kico ta nobo cu e Nintendo 2DS XL
E next 2DS/3DS handheld di Nintendo ta e New Nintendo 2DS XL cual te e 3DS XL clamshell design menos e 3D mode. E handheld aki lo tin tur cos cu tin riba e New 3DS cual ta e c-stick, ZL y ZR buttons y un processor mas lihe. E feature aki lo ta hopi importante pa hunga weganan grandi mane Super Smash Bros 3DS y Xenoblade Chronicles 3D. E New 2DS XL lo bin den dos differente style, cual ta un blue y black y un orange y white. E lo sali dia 28 di july pa $149,99 USD msrp*.
Splatfest Demo pa Splatoon 2 Riba Nintendo Switch
Desde awo bo por download e demo di Splatoon 2 cu yama Splatfest, esaki a bira obtenibel despues cu Nintendo si Splatoon Direct cu tabata dia 6 di juli. Te awo bo no por haci mucho cos den e demo, gewoon cana rond, dia 15 lo tin e prome Splatfest pa Splatoon 2 unda bo lo competi cu otro players. Splatoon 2 lo sali dia 21 di juli exclusivo riba e Nintendo Switch. Den we wega tambe lo tin stages di Splatoon (Wii U) pero mehora.
Doomfist Ta E New Hero Den Overwatch
Despues di tenta hende ultimamente, Blizzard porfin ta confirma cu Doomfist ta e next Hero den Overwatch. E Character aki ta obtenibel desde dia 6 di juli riba PC via Overwatch su Public Test Realm. Doomfist ta un Offense character cu tin skills cu yama Hand Cannon y Rocket Punch, su Passive ability ta yama The Best Defense y lo provide e cu un temporary shield mane e duna ability damage.
Ark Survival Evolved A Subi Su Prijs Pa $60,-
E prijs pa e wega popular riba PC y Console ta subi su prijs di $30,- pa $60,- un par di siman prome cu e wega su official full release dia 8 di augustus. Pa esnan cu a cumpre caba pa $30,- nan no lo mester cumpre di nobo of paga un otro $30. Esnan cu no tine mester paga $60,-. Esaki a sorpende basta hende inculende e former developer di DayZ, Dean Hall. Hall a bisa cu e price increase ta “F***ing Outrages” y tambe tin various otro gamers cu tambe ta untiki rabia cu e decision aki, pero Studio Wildcard a bisa riba twitter cu nan rason pa subi e prijs ta “to ensure retail parity for the upcoming launch.”


text:
ORANJESTAD - Recientemente parlamentario Daphne Lejuez di fraccion di MEP, a wordo invita pa Sra. Velthuizen, directora di Camara di Comercio, pa un reunion cu algun miembro di COSME
(EU program for the Competitiveness of Enterprises and Small and Medium-sized Enterprises) cu tin como meta pa promove entrepreneurship y mehora condicionnan comercial pa asina empresarionan chikito y mediano por desaroya y florece. E programa di COSME ta core di 2014 te cu 2020 y ta traha cu un budget disponibel di 2.3 biyon Euro.
Reunion cu COSME
Hunto cu e representante di COSME, Sr. Hans Vershoor, a bin un team di Hulanda di empresario hoben, Sr. John Sandiford y Sr. Maarten Hendriks, pa haci un sondeo riba e factibilidad di Aruba como un destinacion pa incubators/start-ups. E team di empresario hoben di Hulanda ta partner den un Start-up na Eindhoven na Hulanda cu ta ofrece entre otro servicionan pa start-ups, incubator y co-working spaces pa asina promove entrepreneurship den sector empresarial chikito y mediano.
Durante e reunion nan a comparti cu den nan sondeo preliminar nan por a constata cu pa Aruba no tin areanan defini pa incubators, pero mas bien cu henter isla di Aruba por wordo considera como un incubator.
Considera San Nicolas como area pa Innovacion
Den combersacion parlamentario Lejuez a comparti pa tuma San Nicolas den consideracion como un localidad pa crea espacio pa innovacion, incubators y pa stimula entrepreneurship, mirando cu akinan e espacio comercial no ta satura y por crea un comunidad empresarial hoben, dinamico y progresivo cu alavez lo por duna San Nicolas e desaroyo y empuhe necesario pa reinventa su mes y aumenta actividad economico.
Servicio di Ferry por aporta na cambionan grandi y positivo
Parlamentario Lejuez a menciona tambe e plannan di un posibel servicio di Ferry entre islanan ABC cu lo sali for di San Nicolas, asina aki brindando hopi oportunidad y beneficio na e area di San Nicolas y tambe Start-Ups, door di amplia economies of scale (afzetmarkt) y haciendo e mas atractivo pa establece negoshi na San Nicolas. Un desaroyo cu eventualmente lo por aporta na cambionan grandi y positivo pa nos “Sun Rise City”!
Representantenan di COSME hopi entusiasma
E representantenan di COSME a keda hopi entusiasma cu e posibilidad y siguramente lo inclui esaki den nan evaluacion y Parlamentario Lejuez den futuro cercano lo extende un invitacion pa bishita San Nicolas na e comision aki. ”Awo ta keda na nos pa traha na materialisa plannan pa e posibel desaroyo aki pa San Nicolas y Aruba”, segun Lejuez.
Como presidente di comision fiho di parlamento riba areanan di economia y innovacion, parlamentario Lejuez a sigura di trece esaki dilanti pa wak con por stimula e desaroyo necesario pa por complementa e desaroyo socio-economico pa e bienestar di esnan cu ta biba na San Nicolas, y consecuentemente tambe pa Aruba den su totalidad.
“Den reciente decadanan, San Nicolas a conoce un caida socio-economico debi na entre otro e volatilidad di e industria petrolero y e falta di maneho economico sostenibel. Mas cu un distrito, San Nicolas mester wordo considera como un ciudad cu atributonan unico y cu un potencial economico dinamico cu ta biba den comunidad di San Nicolas. Un comunidad trahado y uni cu merece e hermentnan y oportunidadnan nobo di desaroyo, muy en especial atravez di “21st Century Skills & Careers”, asina ki cuminsando un era industrial nobo, moderno y sostenibel. “San Nicolas merece esaki”, Parlamentario sra. Daphne Lejuez ta conclui.


text:
Durante oranan di awe mainta por a tuma nota di formashon di algun hos den e area di e islanan ABC.
E prome imagen ta ilustra un hos ku a forma na e parti wèst di Kòrsou.
E motibu pa esaki ta e kondishon atmosferiko ku tin aktualmente. E kondishon atmosferiko pa formashon di hos lo dura te ku mañan djasabra.
Riba e imagen di radar por tuma nota di varios aktividat di áwaseru ku welek i bos, na e parti nort i suit di nos islanan.
Debi ku e fluho di bientu ta bini for di un direkshon entre suit i suitost, por spera mas aktividat di áwaseru i welek i bos riba sierto parti di e islanan ABC.
Servisio Meteorologiko Kòrsou lo sigui vigila e kondishon di tempu hopi di aserka.


text:
Actividad pa mucha
September 20, 2018
Actriz, musico y autora Emerita Emerencia cu su popchi Chabelita a conta storia na nos muchanan bishitante. Y tambe nan a canta hunto. Esaki ta den Verteltoren, actividad di diamars atardi 3or.
Tur siman tin actividad pa mucha na Biblioteca Nacional Aruba. Diamars atardi tin actividad na biblioteca na Playa y diaranson tin actividad na biblioteca na San Nicolas. Esaki ta tuma lugar di 3or pa 4or. Ta lesa storia of ta scucha storia of informacion di un topico. Muchanan ta haci obra di man of un wega. Esaki pa stiimula lesamento cerca mucha y duna e bishita pa biblioteca un toke diferente y algo extra. Participacion na e actividad ta pa mucha di 4 pa 7aña y ta gratis.
Tin biaha Biblioteca Nacional ta invita autor di buki pa mucha of ilustrador pa duna mucha mas gana di lesa y stimula e goso di lesa buki. Tur mayor cu ta interesa pa nan yiunan participa por yega Biblioteca Nacional Aruba y puntra pa e actividad den Verteltoren y nan ta bon bini. Por yama 582 1580 (Playa) y San Nicolas (584 5277).
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l, 30 di sèptèmber 2018.
Kompilá: djasabra 29 di sèptèmber 2018, 05:00 o.l. (09:00 UTC)
KODIGO HEL: PREKOUSHON PA LAMAN BRUTU
Tempu: Por lo general parsialmente nublá ku lokalmente un òf mas áwaseru awe mainta i mèrdia trempan i atrobe espesialmente durante di mañan mardugá. Bos por zona na un par di kaminda. Atardi i anochi trempan wer lo ta seku kasi tur kaminda
Temperatura máksimo lo alkansá 33 ºC i temperatura mínimo 25 ºC.
Solo ta sali 06:25 i ta baha 18:27 o.l.
Bientu: For di un direkshon entre di nortost i sùitost i de bes en kuando for di direkshon variá tambe. E fluho lo ta suak te moderá; forsa 2 te 4 (7 te 30 km/ora, 4 te 16 nudo). Prinsipalmente den áwaseru, de bes en kuando basta fuerte den ráfaga: forsa 5 (31 te 39 km/ora, 17 te 21 nudo).
Situashon general: Loke a sobra di Tormenta Tropikal Kirk tabata situá awe mardugá ketu bai riba parti oriental di Laman Karibe i ta move den direkshon wèst. Espesialmente djadumingu e sistema aki, ku awor ta un ola tropikal, lo generá de bes en kuando algun nubia riba nos region. Lokalmente lo kai algun áwaseru, miéntras ku bos tambe lo zona na un par di kaminda. Mas aleu, awe tambe ainda nos bientu lo ta basta suak i por varia di direkshon na sierto momentu. E kombinashon di bientu suak ku aire kalor i húmedo lo resultá den un kalor sofokante durante di awe tambe ainda.
Kondishon di laman: Trankil te moderá ku altura di ola entre di 0.5 i 1.5 meter (2 pa 5 pia). No opstante esaki, ta antisipá un resake basta fuerte for di direkshon nortost mas lat awe i esei lo kondusí na un kondishon di laman mas brutu, prinsipalmente na nos kostanan. Pa e motibu ei awe mainta nos ta emití un boletin di prekoushon (Kódigo Hel) pa laman brutu..
Sistemanan signifikante di wer tropikal: Tormenta Tropikal Kirk a sigui debilitá i awor ta un ola tropikal. Pa e motibu ei lo no hasi menshon di dje mas den e boletin aki. Tormenta Subtropikal Leslie tabata ubiká awe mardugá riba parti sentral di Osean Atlántiko Nort. E sistema aki no ta un menasa pa Kòrsou.
Fenómeno spesial: Ningun.
Pèrspektiva te djaluna mainta: Parsialmente te hopi nublá ku lokalmente algun áwaseru, miéntras bos tambe por zona na algun lugá. Un tiki mas bientu.
Meteorólogo: Capello.
.
. .
.
.
. .
.


text:
Star Fanclub
Star Fanclub ta un organisashon di GospelStarRadio ku a hasi su entrada pa sostene e radio den su totalidat.
Star Fanclub a wordu lanta dia 31-03-2013 dor di enthusiasmo di un oyente ku a mira e unidad di E Poderoso Dios riba GospelStarRadio.
Star Fanclub ta konsisti di un comishon di oyentenan manera :
01. Marvis Leitoe
02. Germain Mathilda
03. Angelice Regina
04. Shirley Doran
05. Shahaira Cathalina
Star Fanclub ta traha na fabor di GospelStarRadio ku boluntarionan ku a pone nan mes disponibel pa organisa aktividatnan pa bou di GospelStarRadio.
E karchi ta kosta 18 euro pa aña. E Fanclub no ta hasi uso di transakshon automatiko, pues bo mes mester hasi e transakshon.
E periodo di tempu mara na e karchi ta sin limite, pues si bo kier stop, bo por djis manda un mail 3 luna prome i bisa ku bo kier stop.
Kiko ta e benefisionan ku bo tin komo parti di Star Fanclub?
Rebaho riba entrada (ticket) pa concierto organisá pa:
* GospelStarRadio
* Ropheka Divine Ministries
* The Praising Stars
Loke ku e Star Fanclub lo hasi tambe ta organisa aktividat pa su miembronan
Pa mas informashon:
E-mail : gsrfanclub@live.nl of starfanculb@live.nl
Tel : 06-17174162 (Shirley)
Nos ta konfia Dios ku pronto abo tambe lo forma parti di nos Star Fanclub.
Si bo ta interesa djis yena e siguiente formulario.


text:
E ta gratis
Voluntary Testing and Counseling V.T.C. (HIV test)
Descripcion
Pa un prueba riba contagio di e virus di AIDS (SIDA) of HIV por haci esaki via e Voluntary Testing and Counseling (V.T.C). V.T.C. ta un programa internacional di WHO/UNAIDS cu ta stimula persona pa riba un base voluntario haci un HIV-test (test di AIDS) den combinacion cu guia prome y despues di e test. Ta haci e test na un manera anonimo. Confidencia ta di sumo importancia den e caso aki.
Unda pa pidi'e? / Mas informacion na
Por haci cita via telefon of pasa personalmente cerca un enfermera di Servicio pa Combati Malesa Contagioso (Dienst Besmettelijke Ziekten).
Cuanto tempo ta dura pa hay'e?
E enfermeronan ta yuda bo mesora. Despues di mas o menos un siman ta entrega e resultado na bo personalmente.
Cuanto e ta costa?
Kico mi tin di hiba cu mi?
Nada
Zie ook


text:
-
Contact
- lionel_326@hotmail.com
No tin hòmber ni muhé na tinu mas pa sali kuné?
Reading Time: 7 minutes
Nos no tabata tin nada en komun
E tabata konstantemente den su telefòn
Mi no mester a yag riba dje mas
Mi no tin tempu
E no a ofresé pa paga
E muhé tabata fastioso
E diskushon a kue un rumbo robes
Riba plaka e tabata
E no a sunchi mi
Próksimo bia ku bo ke bai un sita, mi ta rekomendábu lesa ‘Kibra Hacha’ i ‘ Niun Pataka’. Lesa nan kompletu, despues bai diskutí e temanan ku e persona ku bo a bai sita kuné. Mi ta garantisá bo ku lo bo sa di impreshoná bo sita i bo ‘dating experience’ nunka mas lo ta meskos. No bai sinta kabes den telefòn si, pasó esei si ta daña hinter e asuntu!
Un bia un dama a yeg’i bisa mi ku e ‘Dating Experience’ na Kòrsou awendia ta hodidu. Segun e ta bisa, no tin hende hòmber na drechi pa sali kuné. No den sentido ku no tin hende hòmber na Kòrsou, pero den sentido ku e hende hòmbernan su komportashon ta laga hopi di deseá i ku nan ta papia asina tantu disparate, ku nan no ta lanta interes den e muhé pa sali ku nan.
Esaki ta algu ku mi mes por konfirmá. Den e hende hòmbernan ku mi konosé, sigur un 90% ta papia puramente idiotes. Mi no sa ta ken ta nan influensha, ku si ta Dongo òf ta Uzimátiko òf ta Mosta, pero ta idiotes so nan ta kana papia, plus nan tin hopi falta di madures. Bo no por sinta papia algu serio ku nan, sin ku nan kuminsá hasi muchachada bo dilanti.
Pa kuminsá, hende hòmber ta madurá hopi lat. Si nan ta bou di 40 aña, bo por konta ku nan tin yen muchachada ta hasi, siendo ku e hende muhénan ta madurá hopi mas lihé. Pa di dos, aparentemente niun hende no a siña nan kon pa trata muhé. Pues den trato, nan ta mas brutu i bestia k’e chimpansé di Tarzan. Anto riba tur esaki, nan ta papia puramente disparate. Nan ta puntra yen kos irelevante mané ta inspektor di polis nan ta, nan foko ta demasiado riba kosnan seksual, nan ta keda pretendé yen ko’i kèns, mayoria bia nan ta purba demasiado pa impreshoná enbes di ta nan mes i asina nan tin un set di ridikules mas ta hasi.
Pero no ta hende hòmber so ta malu den e aspekto aki. Kisas e ta mas opvio, dor ku hende hòmber ta yag mas tantu, pues tin mas muhé ta ekspresá nan frustrashon pa ku e komportashon di e sekso maskulino. Pero tin hòmbernan ku tambe tin nan dolónan ora nan bai un sita ku hende muhé.
Aki mi ta pone reakshon di algun hende hòmber, ora ku a puntra nan dikon nan no a bai un di dos sita ku e dama ku nan a sali kuné. Nan reakshonnan tabata lo siguiente:
Nos no tabata tin nada en komun
“E kombersashon no tabata ‘flow’. Nos no tabata tin nada en komun ku nos por a papia riba dje. Nada ku ami gusta, e no gusta, òf kosnan ku e gusta, no ta interesá mi, pues un di dos sita lo no tin sentido.”
E tabata konstantemente den su telefòn
“Mi no tabata tin su atenshon. Konstantemente e tabata keda wak den su telefòn, i mi a haña esei hopi iritante i tambe un falta di rèspèt. Nunka mas lo mi sali kuné!”
Mi no mester a yag riba dje mas
“Ya, fo’i dje promé sita nos a sèks kaba. M’a haña loke mi tabata ke, pues no tabata tin nada mas p’ami yag ariba. E ta zona kruel si, pero ya, ta asina e kosnan ta.”
Mi no tin tempu
“Mi kalènder di sitanan ta yen. Mi ta sali ku un muhé diferente tur dia, pues si un muhé no ègt “waw”mi, mi no ta sali kuné mas.”
E no a ofresé pa paga
“Nos a bai kome na un restorant super luhoso. El a kome, chupa dede te respu riba mi. Ora e resibu a yega, e no a ofresé pa paga. Mi no ta bisa ku mi lo a lag’é paga, pero mi ke a sikiera mira ku e ta dispuesto na paga. El a keda sinta mané prensès Kalulu riba stul sin ofresé pa paga a ni mitar di e resibu, pues ami no tabata interesá pa bolbe sali kuné.”
E muhé tabata fastioso
“Su potrètnan ‘online’ tabata nèchi. Personal si e muhé tabata fastioso. A ni su personalidat no tabata meskos manera esun ku mi tabata ‘chat’ kuné. Mi a gusta su personalidat ‘online’ mas tantu.”
E diskushon a kue un rumbo robes
“Manera nos a kai sinta, el a puntra mi kiko mi ta pensa di Donald Trump ku kos. Asina e diskushon a kue un rumbo di polítika, i di einan tur kos a bai sawaka. Ami no ta interesá pa bolbe sali kune!”
Riba plaka e tabata
“Su preguntanan tabata prèt pero iritante. E tabata blo keda puntra kuantu sèn mi ta paga na kas, kuantu sèn mi ta gana, ki outo mi ta kore èts. El a dunami impreshon ku ta riba plaka e ta.”
E no a sunchi mi
“Ya, despues ki e sita a bai bon, mi a kere sigur ku lo m’a haña brasa ku sunchi. Ora mi a len riba dje pa bras’é i sunch’é, el a saka man duna mi i bisa mi bonochi. M’a pèrdè interes pa sali kuné atrobe.”
E último gai ei mi ta komprondé si. Tin ora bo ta saka yen sèn riba un muhé, bai kome kuné, kore keiru, gasta gasolin, anto al final a ni un sunchi e muhé no ke ‘nabu. Bo ta haña gana di ‘dònder op’ e muhé ei, prinsipalmente ora bo sa ku tin muhé ta sali ku bo solamente pa haña ko’i kome pòrnada, òf pa saka fabor for di bo!
Pero loke mi ta haña mas lamentabel ta ku tin hopi hende, hòmber i muhé ku no por hiba un kòmbersashon na tinu. Nan kòmbersashonnan ta muchu komun, i ta bai muchu tokante nan bida, pasado i tur nan doló i tristesanan. Despues ku mi kaba di skucha hinter bo historia eksitante di tur kalvario ku bo a pasa aden, ami ta simplemente pèrdè interes si bo no tin nada interesante pa papia di dje ku mi. Tin hende ta bisa ku nan no sa kiko pa papia. Si bo no sa kiko pa papia ta pasó bo no ta lesa, ni sigui akontesimentunan ku ta pasa rònt mundu, ni bo no ta wak niun programashon edukativo ku ta pone bo pensa. Bo no ta sinta pensa riba nada ku no ta e bida diario ku nos ta biba, pues ami fásilmente ta pèrdè interes den un persona asina. Si úniko kos ku bo tin pa papia ariba ta bo trabou, bo famia, bo yunan, kua redu b’a mira riba Facebook i kua episodio di ‘Kabe’i Boto’ tabata ‘hot’, hopi chèns ku den ménos ku dos sita, ya m’a pèrdè interes den bo kaba.
E hòmbernan ku tin awendia ta mesun kos. Hende hòmber ta asta pió, pasó eseinan no gusta lesa mes, i úniko ku kos ku nan ta interesá den dje ta ‘sèks’. Nan bida ta konsistí di korement’i kaya hinter dia, pasa snèk serka Carmen ku Belkis bebe serbes bira fuma, papia ko’i kèns bai gol. Òf nan ta bai saliña ku koral tabak papia kuent’i skwerment’i outo ku hòpment’i bròmber ku buta ‘fever’ ku kos. Un muhé ku ke stimulá su seleber intelektual tur dia lo pèrdè interes hopi lihé den un hòmber asina!
Próksimo bia ku bo ke bai un sita, mi ta rekomendábu lesa ‘Kibra Hacha’ i ‘ Niun Pataka’. Lesa nan kompletu, despues bai diskutí e temanan ku e persona ku bo a bai sita kuné. Mi ta garantisá bo ku lo bo sa di impreshoná bo sita i bo ‘dating experience’ nunka mas lo ta meskos. No bai sinta kabes den telefòn si, pasó esei si ta daña hinter e asuntu!
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
-
Contact
- lionel_326@hotmail.com
Esaki te 16 espesienan ku mas peliger ta forma pa bida di hende!
Reading Time: 15 minutes
Si dado kaso bo mira un Cape Buffalo un kaminda, e mihó kos ku bo por hasi ta saka kareda kore limpi bai. Cape Buffalo ta ataká hende, nan ta morde bo, trapa bo plècha bo, i hasi un desaster ku bo. Si bo mira unu, probablemente tin mas, anto nan tur lo bin riba bo. Pues manera bo mira un, sali kore bai masha leu mes. Si e Cape Buffalo ta lastimá, e ta bira un poko mas agresivo. Nan ta pisa mas o ménos 680 kilo i nan ta wòrdu konsiderá peligroso i impredesibel. Nan ta asina peligroso ku a ni leon no sa mòrs ku nan. ‘Cape Buffalo’ pa aña ta mata alrededor di 200 hende.
Awor e parti ku mas lo bo ‘gusta’:
Bestianan manera Leopardo, Rinoseronte, Gorila di montaña èts., tur ta aktualmente espesienan protehá, debí ku na hinter mundu a sobra ménos ku 300 di nan. Eksistensia di tigernan tambe ta den peliger debí ku na mundu a sobra algu banda di 1000. Hende konstantemente ta keda yag riba nan i uza nan kueru pa traha materialnan ku nan por bende karu riba merkado, òf tambe yag riba nan djis pa prèt i pa stimulá nan ego! Esun ku mata nan ta mesun kulpabel ku esun ku ta gasta míles di florin pa kumpra produktonan trahá di kueru di e animalnan aki. Si no tabata tin kumpradó, lo no tabata tin mester di yagdó! Pensa riba esaki prome ku bo ke saka sèn pa kumpra un produkto trahá di kueru di un di e animalnan aki.
Resientemente tabata tin insidentenan na Merka kaminda mester a mata un gorila pa motibu ku a persibié komo un menasa pa bida di un mucha. Tambe a mata kuater kaiman (te asina leu ku mi sa) pa buska un mucha di dos aña ku segun e mayornan, un kaiman lo a trèk e bai den laman kuné na un hotèl na Florida. Pero kon peligroso e bestia salbahenan aki ta realmente pa bida di hende?
E lista aki lo bai duna bo un sorpresa. Konsiderá e sorpresa aki komo un regalo pa dia di tata. Prepará bo mes pa bo keda kompletamente babuká:
16. Tribon i ber
Mi no mester di wak un pelíkula di tribon pa mi haña miedu di nan, pasó mi tin miedu di nan kaba. Mi tin miedu asta di piská masbangu. Básikamente mi tin miedu di tur bestia ku ta biba den awa, pasó dado kaso nan rabia ku mi, i ataka mi, nan lo tin un bentaha riba mi, pasó nan ta biba tur dia den awa. Nan sa bon kiko nan por hasi den awa, kon pa move, kon pa bringa i kon pa gana nan enemigu. Den awa mi no por kore, den awa mi no por bringa, den awa mi no por hasi nada. Pero pa straño ku parse, tribon no ta representá un menasa pa bida di hende. Tribon normalmente no sa ataká hende. Dado kaso nan ataká un hende tòg, hopi chèns ku ta pa motibu di un konfushon, nan lo a kere ku bo ta nan presa natural, i despues di e promé mordé, nan lo laga bo bai. Pues por lo general tribon no ta representá peliger pa hende. Pa aña tin registrá ku tribon ta mata solamente 10 hende pa aña mundialmente. E kos aki ta ‘peanuts’!
Ber ta manera mi. Nan ta bira fèrfelu solamente ora nan tin hamber. Nan por ta hopi peligroso e ora ei si. Sa tin insidentenan kaminda ber ta ataka hende ora hendenan bai kamper den mondi. Loke ta trèk e bernan ta e kuminda ku e hendenan tin huntu ku nan. Maske bo tin kuminda será den tènt, un ber ku hamber ta pluma tur bo tènt fo’i otro p’e yega n’e kuminda ei. Ber tambe ta mata un promedio di 10 hende pa aña.
15. Kabai i Baka
Nan ta mustra bestianan masha trankil i amikal, pero ámbos por rabia masha pisá ora hende sara nan pasenshi. Esaki por pone ku nan ta dal bo ‘drop kick’ ku nan pianan patras mandabo den tobo di bo wela. Pa aña tantu kabai komo baka ta mata 20 hende mundialmente.
14. Abeha i vruminga
Vruminga por lo general no ta peligroso, pero nan mordé por ta peligroso pa esun ku ta alèrgiko pa nan. Tur espesie di vruminga huntu a yeg’i mata 30 hende den un aña.
Abeha por ta un poko mas fèrfelu debí ku ora nan ataka nan ta bin na bòshi. Abeha por lo general no ta ataka si nan no ta sinti nan mes menasá, pero e kos ta ku ta un chin chan kos nan ta sinti nan menasá. Si bo kara ta mahos mes nan lo sinti nan menasa pone ku nan ta bin pika bo! Bo bai mòrs ku nan nèshi, bo por ta den problema serio. E prèt ta ku ora abeha (Honey Bee) pika bo, nan mes lo muri despues, pues mi no ta komprondé pa kiko nan lo wòri si nan ta sinti nan mes menasa. Di tur manera nan lo muri tòg. Abehanan ta mata un promedio 53 hende den un aña.
13. Tiger i Leon
Leon nan ta yama nan ‘rei di selva’ pa motibu ku nan ta tremendo yagdó. Nan tin hopi forsa i velosidat kual ta duna nan bentaha riba hopi otro animal. Sinembargo hende no ta leon su kuminda faborito. Riba e menú di Leon, hende ta paresé te na último lugá komo último opshon. Hende ta smak muchu zür pa nan probablemente (Ta mi ta papia mi kos.) Si un leon disidí ataká i kome un hende, probablemente ta un leon grandi i bieu, ku su djentenan a kuminsá dekaí, pues e mester di un presa fásil pa kou. Si e leon no ta grandi e bieu i e ataká hende, ta pasó e hende mes a provoká e leon.
Serka tigernan tambe e asuntu ta meskos, solamente ku e kantidat di hende ku tigernan a yeg’i mata ta mas tantu i mayoria di esakinan a sosodé na Bangladesh kaminda e poblashon di hende ta stroba e tiger di biba den su habitat natural. Leonnan ta mata mas o ménos 70 hende pa aña i tigernan ta mata mas o ménos 100 hende pa aña.
12. ‘Jellyfish’
‘Jellyfish’ su piká no ta tóksiko pero hopi doloroso. E espesie ku yama ‘Box Jellyfish” ta esun mas tóksiko i un piká di dje fásilmente por mata bo debí ku su venenu ta paralisá bo i esaki ta pone bo hoga. Pues si bo no ta den awa, i un Jellyfish piká, probablemente lo bo sufri di hopi dolo so, pero no muri. Jellyfish ta mata un promedio di 100 hende pa aña.
P.S. Bo tabata sa ku e bestianan aki ta biba alrededor di 500 aña?
11. Biná
Ken por pensa ku un bestia lif i indefenso asina por mata hende? Biná no ta ataká hende te asina leu ku ami sa. Nan tin mas miedu di hende ku nada. E problema ku biná ta ku semper nan ta kore krusa bo dilanti ora bo ta stür i esaki ta kousa varios aksidente kaminda hende ta muri. Biná ta sòru pa un total di 120 morto pa aña sin ku nan por yuda!
10. ‘Cape Buffalo’
Si dado kaso bo mira un Cape Buffalo un kaminda, e mihó kos ku bo por hasi ta saka kareda kore limpi bai. Cape Buffalo ta ataká hende, nan ta morde bo, trapa bo plècha bo, i hasi un desaster ku bo. Si bo mira unu, probablemente tin mas, anto nan tur lo bin riba bo. Pues manera bo mira un, sali kore bai masha leu mes. Si e Cape Buffalo ta lastimá, e ta bira un poko mas agresivo. Nan ta pisa mas o ménos 680 kilo i nan ta wòrdu konsiderá peligroso i impredesibel. Nan ta asina peligroso ku a ni leon no sa mòrs ku nan. ‘Cape Buffalo’ pa aña ta mata alrededor di 200 hende.
9. Elefante
Elefantenan ta midi entre 3 pa 4 meter haltu i ta pisa entre 4000 pa 7000 kilo. Esaki ta hasi nan bestia di mas grandi i pisá ku ta kana riba tera, i si un no gusta bo, fásilmente e por kue un di su pata grandi nan di plècha bo pió ku bakoba hechu. Elefantenan por lo general ta basta trankil, pero tin ora nan sa tin nan beis. Prinsipalmente esnan yòn por ta un poko mas agresivo i nan sa bai molostiá hende den paisnan manera India ku Sri Lanka. Elefantenan pa aña ta mata alrededor di 500 hende.
8. Krokodel
Tin hende ta trese nan Kòrsou probablemente pasó nan ta haña nan ‘leuk’, i ora nan no por mas ku nan, nan ta benta nan unda ku ta den mondi. (Òf ta kaiman nan ta bin kuné….mi no sa). Un konosedó di bestia lo por distinguí un krokodel fo’i un kaiman fásilmente. Tin algun karakterístika ku ta distinguí nan fo’i otro pero ami ta lubidá nan tur bia. Básikamente krokodel tin tendensha di biba den awa salu i kaiman den awa dushi. Bo por rekonosé kaiman i krokodel na nan forma di boka. Kaiman su boka ta mas hanchu i dor ku e parti ariba di su boka ta mas hanchu, ora su boka ta será, bo ta mira su djentenan parti ariba so. Krokodel su boka ta mas manera un forma di V, pues e ta bai bira punta na final, anto tantu e parti ariba komo e parti abou di su boka ta mesun hanchu pues ora su boka ta será, bo ta mira tantu e parti ariba komo e parti abou di su djentenan.
E bestianan aki por bira grandi, i nan ta ekstremadamente lihé i ábil, kual ta hasi posibel ku nan por kaptura kua presa ku nan ke, i devorá esaki manera nada. Segun nan ta bisa, esnan mas peligroso ta Saltwater i Nile Crocodile i si bo provoká nan, bo ta aden. Mayoria bestia tin miedu di hende, pero krokodel si no. Si bo mira un kaiman òf krokodel riba tera, bo aserk’é anto e no hala atras, no bai mas serka di dje, pasó si bo yega den un distansia di 1 pa 2 meter di dje, den un bulá e ta ataká bo, gara bo, i kome bo manera ta batata machiká e ta kome. Pero lo mi no konsehá bo yega dje serka aki, pasó den un distansia di 20 meter un kaiman chikí por kore ku velosidat di 40 km pa ora, siendo ku un hende komun di baina por yega 16 km pa ora. Sinembargo, hende no ta presis nan menú faborito. E bestianan aki por ta basta floho, i nan ta preferá algu fásil pa nan kou i no un presa ku ta bringa ku nan. Pa e motibu ei nan no sa ataká hende fásil a ménos ku bo no molostia nan, pero komo ku hende gusta bai kaminda nan ta, nan lo morde bo, i dor di forsa di nan kakumbein, fásilmente un mordé di nan por mata bo!
Krokodel i kaiman pa aña ta mata un promedio di 2500 hende.
7. Hippopotamo
Den karikatura nan ta pinta e bestianan aki masha gordo, chuchu i ‘leuk’. Mi ta haña esaki ta kos ta pompa hende, pasó kualke mucha un dia por mira un hippopotamo ‘live’ i e ta kapas di bai kore bras’é, siendo ku e bestianan aki no gusta hende mes. Kos serio mi ta papia, nan no tin lei ku hende. E bestianan aki ta spanta hopi lihé, solamente ku ora nan spanta nan no ta kore bai. Ta net e ora ei nan ta bira sumamente agresivo i nan lo no pensa dos bia pa ataká hende. Bo ta mira nan manera gordo i floho, pero no kere bo. E kos ku mas a sorprendé mi ta ku nan ta landa mió ku kualke tribon òf bayena. Kos serio….chèk e video aki:
Hippopotamo ta e menasa mas grandi pa hende den e kontinente di Afrika i te bestia ku mas tantu hende ta mata na Afrika. Pa aña hippopotamo ta mata un promedio di 3000 hende.
6. Skòrpion
Un piká di skorpion por hasi bo malu i e ta hasi hopi doló. E skorpion di mas peligroso yama ‘Deathstalker scorpion’ i su nòmber mes ta bisa tur kos. E skorpion aki tin un venenu den dje ku fásilmente por mata un beibi òf un persona di edat. Si bo ta bon bon di salú, un piká di skorpion no mester mata bo. E motibu ku tantu hende asina ta muri pa piká di skòrpion ta pasó nan gusta skonde den kas di hende, i nan lugá preferí ta den bo sapatunan. E paisnan ku nan ta frekuentá mas tantu ta nort Afrika i medio oriente. Pa aña skorpion ta mata un promedio di 5000 hende.
5. Kolebra
Ora mi menshoná kolebra, probablemente bo ta bai pensa riba Boa òf Anaconda, pero esakinan no ta ni wòrdu menshoná. Esnan mas peligroso ta kolebranan venenoso i entre esnan mas peligroso tin Asian Cobra, Saw-Scaled Viper i Inland Taipan. Asian Cobra no tin miedu di hende. E venenu di e kolebra aki ta sumamente ‘neurotóksiko’, esta ku ora e drenta bo sanger rápidamente e ta bai na bo sistema nèrvioso kual ta pone ku bo ta asfiksiá, esta pèrdè abilidat pa hala rosea. Bo ta haña e kolebranan aki mas tantu na China, India, Vietnam Malaysia ku Tailand. Inland Taipan su venenu ta asina fuerte ku e ta mata bo den ménos ku 30 minüt. De fakto un kolebra Inland Taipan so por mata 100 hende ku djis 110 mg di su venenu. No opstante esaki, tòg Inland Taipan no ta e kolebra di mas venenoso na mundu. Belcher’s Sea Snake t’e kolebra di mas venenoso na mundu i ku djis un tiki miligram di su venenu, bo por mata mil hende kuné.
Kolebranan manera Boa i Anaconda no ta venenoso i nan no ta morde. E kolebranan aki ta lora nan kurpa rondó di nan presa i primi nan te ora nan rementá i muri.
Parse ku kolebranan venenoso no gusta hende mashá, aunke Inland Taipan i Belcher’s Sea Snake no ta dje agresivo ei segun nan ta bisa, i lo bo no topa nan fásil a ménos ku bo mes no bai te kaminda nan ta. Piskadónan si sa haña Belcher’s Sea Snake ora nan bai kue nan reda di piská. Tin dos sifra hopi diferente ta keda menshoná den e kantidat di hende ku kolebra ta mata pa aña, pues laga mi bisa ku e sifra lo ta entre 15.000 pa 50.000 hende pa aña.
4. Kachó doméstiko
Probablemente lo bo no a ni spera di topa esaki den e lista aki. Bo ke men kon porta ku kachó kual ta e mihó amigu di hende por ta mata hende? Wèl, probablemente ta pasó hende ta pompa hopi. Kachó ta mata un promedio di 25000 hende pa aña, den kual 90% di e mortonan ta debí na infekshon di e malesa ‘rabbies’ ku bo por haña dor di e mordé di e kachó. 80% di e mortonan aki ta bin di India so kaminda tin hopi kachó di kaya ta kana rònt.
3. Hende
Hende ku ta mata hende mi ta klasifiká nan komo animal. Nan no por ta nada otro. Segun un rapòrt trahá na 2013 pa UNODC (United Nations Office on Drugs and Crime), basá riba un investigashon ku a keda hasi na 2012, hende ta responsabel pa un kantidat di 400.000 morto intenshonal pa aña. E sifra aki ta konsistí di solamente kasonan di homisidio. Kòrda si nos wak tur e otro formanan ku hende ta mata hende entre otro via gueranan di religion, gueranan polítiko, kudishi ku ta kousa desigualdat, pobresa, sklabitut (modèrno) i mal gobernashon. Anto abo tin miedu di kolebra ku kaiman ku kos? Semper m’a bisa ku e kos ku mas hende mester tin miedu di dje, ta hende mes!
2. Muskita
Ta parse ku mas abou nos yega di e lista, mas sorpresivo e kosnan ta bira òf no? Kon un bestia chikí i molestioso manera un muskita por mata mas tantu hende kompará ku un tribon òf leon? Fásil, e bestianan aki ta responsabel pa un kantidat di malesa ku ta kore rònt. Aunke nos por diskutí si, ku e malesanan aki ta bira un problema pa hende pa motibu di hende mes, pero en todo kaso muskita ta responsabel pa un malesa konosí komo ‘African Sleeping Sickness’ kual ta kousa inflamashon di bo seleber. E malesa aki ta afektá alrededor di 500.000 hende pa aña kual un 80% ta muri di dje.
1. Sangura
E bestia chikí, fini, flaku i apsurdo ei? Si, sangura ta sòru pa mas ku 1 mion morto pa aña mundialmente. Esaki t’e bestia/insekto/animal ku mas morto di hende ta kousa pa aña. Nos mes a konosé kuantu molèster un sangura por trese, ku e epidemia di Chikungunha ku a paralisá hinter Kòrsou. Aparte di Chikungunha e insektonan aki ta responsabel pa otro epidemianan manera Dengue, Malaria i Zika!
Awor e parti ku mas lo bo ‘gusta’:
Manera bo mes por mira, mayoria di e bestianan peligroso aki ta skohe pa no mòrs ku hende, aunke ku si nan ke, nan por hasi daño enorme na kurpa i bida di hende. Sinembargo hende si ta skohe pa mòrs ku nan i mata nan sea pa uza komo konsumo òf pa hende entretené nan mes. Tin un kantidat grandi di bestia salbahe ku aworakí ta keda konsiderá komo espesienan den peliger, komo ku e kantidat ku a sobra ta asina tiki, ku tin chèns ku pronto nan lo stòp di eksistí.
Bestianan manera Leopardo, Rinoseronte, Gorila di montaña èts., tur ta aktualmente espesienan protehá, debí ku na hinter mundu a sobra ménos ku 300 di nan. Eksistensia di tigernan tambe ta den peliger debí ku na mundu a sobra algu banda di 1000. Hende konstantemente ta keda yag riba nan i uza nan kueru pa traha materialnan ku nan por bende karu riba merkado, òf tambe yag riba nan djis pa prèt i pa stimulá nan ego! Esun ku mata nan ta mesun kulpabel ku esun ku ta gasta míles di florin pa kumpra produktonan trahá di kueru di e animalnan aki. Si no tabata tin kumpradó, lo no tabata tin mester di yagdó! Pensa riba esaki prome ku bo ke saka sèn pa kumpra un produkto trahá di kueru di un di e animalnan aki.
Mi ta kere ta p’esei tin bestianan manera muskita i sangura ku tei pa molostiá hende. Hopi hende ta puntra kiko ta propósito di un sangura òf un muskita. Wèl, esaki ta e kontesta: aparte di fungi komo kuminda pa araña i totèki, kual tambe nos tin fis di nan, sangura ku muskita ta simplemente kastigu pa hende!
Kòrda ku tantu ‘Kibra Hacha’ komo ‘Awa, Habon ku Past’i Djente’ i tambe ‘Niun Pátaka’ ta disponibel na Mensing’s Caminada. Tambe bo por kumpra bo vershon .pdf kual lo kumbiní esnan ku ta biba pafó di Kòrsou! Email mi na lionel_326@hotmail.com pa mas informashon!
Source: Animal Danger, OMGFacts
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD - “Bo no mester conocemi como Minister of buska un firma sin balor, manera a sosode cu e Minister anterior di infrastructura. Awor bo derecho ta wordo respeta, como tambe e transparencia y integridad cu esaki mester carga” minister di infrastructura Otmar Oduber a bisa e siman aki na e occasion unda cu a otorga tereno na 346 persona. Hopi di nan tin entre 18 pa 30 aña wardando riba un tereno.
PROCESO
346 persona a ricibi e oportunidad pa nan traha nan cas a base di e peticion cu nan tabatin, 145 di nan ta trata overeenkomst nan cu a wordo firma na e ocasion. Proximo paso aworaki ta pa nan bay notaris, cual nan tin tres luna pa cumpli cu ne. E diferencia grandi ta cu aworaki nan mester firma un Hypotheek akte hunto cu e traspaso di e tereno, contrario na antes. Pasobra kier ta sigur cu e hendenan ta bay traha nan cas y cu por maranan na dje, pasobra ta hopi hende ta wardando un pida tereno pa construi, pa cual nan tin 1 aña pa caba di traha nan cas. E otronan cu a haya nan carta di pre reservering y reservering, ta encera personanan cu tin cierto pasonan cu nan tin cu tuma. Si ta pre reservering, nan tin 30 dia pa mustra cu nan tin un ‘backup’ financiero y a base di esaki ta depende con grandi nan por traha nan cas y a base di esey ta haya e tereno, pa no duna terenonan mas di 600,700, of 800 meter cuadra ciendo cu e forsa di e persona ta pa traha un cas di 150 meter cuadra, teniendo na cuenta e escases di tereno cu tin. Esnan cu a ricibi nan carta di reservering tin 90 dia pa nan entrega nan plannan na DOW pa nan caba di regla tur locual cu ta poni den e website di DIP www.DIP.aw unda cu tin e rekistonan poni na un forma transparente pa loke ta e bouwvergunning. Cual mester por tuma luga entre 4 pa 6 siman despues cu e persona ya tin su carta di reservering.
ORANJESTAD - Despues di e situacion cu a sosode diasabra marduga unda cu varios ilegal a yega Aruba cu boto, di cual algun a fayece y otronan a keda deteni, gobierno di Aruba a drenta un reunion urgente na Cocoloshi, hunto cu polis, Warda Costa. Despues di e reunion, minister di husticia Andin Bikker a tene un conferencia di prensa riba e tema, repasando varios punto. NOTA: Potret ta di archivo di NoticiaCla durante un reunion recien riba e mesun tema di refugiado.
PALM BEACH – Gobierno a re-aloca e operacion di sufersnan na Malmok (Fishermans Hut) pa crea mas espacio pa publico. Esaki ta e informacion cu e mandatario di infrastructura a informa diahuebs mainta tempran. Un anochi prome por a mira un grupo di habitantenan protesta pasobra na altura di Ritz Carlton (cerca di e area) a kita espacio pa nan campa. No ta conoci si esaki tin relacion cu e decision menciona. No ta conoci con esaki lo afecta e operacion di e surfernan en cuestion. Eynan ta e sitio tambe pa tene e acostumbrado 'Aruba Hi- Winds'.
ORANJESTAD – Gobierno ta contra e idea di Camara di Comercio pa impone un impuesto nobo cu tin cu atende cu cobransa di recohemento di sushi, envez di cobra na casnan particular y negoshi. Ta parse cu Camara di Comercio a cambia nan punto di bista pa loke ta cobransa di Serlimar pa recohe sushi. Asina minister di infrastructura Otmar Oduber a indica diamars den un conferencia di prensa. Esaki pasobra mientras cu e gremio commercial ta manda e mandatario un carta cu ta bisa cu ta sostene e idea pa cobra sushi, den un comunicado saca e siman aki, ta laga afor cu e gremio kier pa pueblo paga esaki via un impuesto nobo. Esaki ta parti diun diferencia di opinion grandi cu tin den hunta di Camara di Comercio segun Oduber.
PARIS/ORANJESTAD – Aruba a haya un revision positivo di The Organization for Economic Co-operation and Development (OECD) dialuna. Esaki ta nifica cu Aruba no ta bay riba e lista preto di paisnan cu no ta cumpli cu transparencia di informacion fiscal. Pero e tin trabou pa haci si, pa cumpli cabalmente segun e organisacion. Asina e organisacion ta bisa riba su website awe.
ORANJESTAD - Relacion di Reino ta basa riba madures politico y respet mutuo. Asina prome minister di Aruba Evelyn Wever Croes a bisa e representante di Reino Hulandes den Caribe, Erwin Arkebout, segun un comunicado cu e departamento di prensa di gobierno a manda pa prensa den fin di siman. Wever-Croes siman pasa a reuni cu e representante di Reino Hulandes den Caribe. Recientemente señor Arkenbout a wordo nombra na e posicion aki y esaki tawata su prome reunion cu Prome Minister di Aruba.
ORANJESTAD - Prome Minister Evelyn Wever-Croes a haci un anuncio diabierna cu lo tin un maximo den salario pa directornan di companianan estatal pero no ta cla ainda cuanto esaki lo bira. Cambionan cu lo bay mira den e companianan aki, ta e salario di e directornan di e companianan estatal. Lo pone un maximo di loke un director por gana. Na Hulanda e maximo ta na 150 porciento di e salario di e Minister President. E plan aki a haya sosten di tur Parlamentario presente. Ainda ta delibera con ta bay regla esaki den ley. E plan aki ta den deliberacionnan tambe si Parlamento ta bin cu esaki den Ley di Iniciativa of Gobierno mes lo bin cu ne.


text:
Copyright
E usado dje website aki ta responsabel pa escohencia y uso di informacion cu tin riba e website. E informacion presenta riba e website aki por wordo usa unicamente dor di esun cu a bishita e website. E usado dje website no mag di pasa informacion cu el a haña riba e website pa un otro persona, copia, cambia of plama e informacion aki. Usado dje website ta obliga di sigui instruccionnan cu Gobierno di Aruba ta duna tocante uso dje informacion publica.
Pa locual ta trata e contenido di e website aki no ta exisiti libertad di copiamento, cu excepcion di textonan di lei; tur derecho di autor, tambe esun cu ta wordo referi na ne den articulo 1 di Auteursverordening (AB 2003 no. GT10) ta keda reserva. Pa lo demas, leinan Arubano ta aplicabel pa e website aki.


text:
Caya ing. R. Lacle 4
Tel.nr: 5224200
Faxnr: 5826436
Salud di Biahero
Temporada di vakantie grandi ta acercando y hopi hende ya tin nan vakantie planea. Sea ta un vakantie recreativo, exotico of pa rason medico. Na momento di bishita cualkier pais, ta hopi importante pa abo como biahero informa bo mes riba diferente aspecto di e pais cu bo ta bay bishita, aspecto manera e pais su clima, haltura, aspecto di higiena, calidad di su awa, e malesanan cu tin den e pais y con pa proteha bo mes di esakinan. Biahero hopi biaha ta confronta problema di salud despues di a come alimento contamina durante su vakantie. Esaki por conduci na sacamento, diarea, dolor di stoma y keintura. Pa e motibo aki Departamento di Salud Publico ta conseha pa na momento di come pa laba man bon prome, come cuminda cu ta recien cushina y no cu a para pa basta rato, bebe awa di boter, laba fruta cu awa di boter of come preferibel frutanan cu bo mes mester casca. Un otro peliger pa e biahero ta e insecto cu ta transmiti malesa. Tin diferente insecto cu ta carga virus of bacteria cu por haci hende malo. Pa evita di keda infecta cu malesa manera Dengue, Chikungunya, Zika of otro. DESPA ta conseha pa bisti carson largo, blusa of camisa manga largo y hunta repelente contra insecto. Planea bo vakantie 1 of 2 luna adelanta. Si bo ta sufri di un malesa cronico consulta cu bo dokter prome cu bo biaha y si bo ta uza remedi bay cu extra. Averigua si e pais cu bo ta bay ta exigi pa bo tuma cierto vacuna. Y pa siguridad di bo mes y bo famia no lubida di cera un seguro di biahe. Vakantie semper ta dushi y pa mantene asina nos mester tuma medidanan di precausion. Pa mas informacion por tuma contacto cu Seccion di Malesanan Contagioso na Departamento di Salud Publico. Pasa un dushi vakantie.


text:
Gobierno
Pa por goberna e pais bon, tin separacion di poder den gobernacion. Parlamento hunto cu Gobierno ta traha ley (poder legislativo). Gobierno (Gobernador y conseho di minister) ta ehecuta e leynan (poder ehecutivo) y huez ta husga si ta aplica ley bon.
Conseho di minister, presidi door di Prome Minister, ta goberna nos pais. Cada minister ta asumi encargo di un parti specifico di gobernacion y asina e ta bira e politico responsabel pa su ministerio. E ministernan ta delibera cu otro pa asina finalmente formula un maneho di e gabinete. Gobierno ta consisti di e ministernan y Gobernador. Na Aruba, e ministernan y Gobernador ta forma e poder ehecutivo. Parlamento hunto cu gobierno ta forma e poder legislativo.
Constelacion


text:
Di lujo, etc Privá di e Karta Di skol òf ta Bai Korps Chiste, Des Avion di e Grupo di Hür Banda Mi ta telefon 877-960-2011 pa e presupuesto instantie di bashí di e firma di Aire pa kita un sirbishi di Meta pa reunionnan di negoshi, biaha personal di laman na e momento di e dòbel di bashí di e para plan di ubicacion banda di bo
Ora bo a kontratá ta un empresa ku ta compromiso, bo lo tin su avion kapas di bula den kualke punto di or duná. Bo no ta sufisiente preokupá di tempu, i bo por formá di personal di e plaso pa despegue i di aterisahe. Guia di avion je di e dokumento di biahe, inkluso pa kumpli ku nan obligashonnan di un mes òf pa ta kapas pa mehora su tempu di accijns nos ta duna un telefon na e momento na 877-960-2011 na haña mas ubicacion banda di mi.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
Solamente ta stipulá e fecha i segers tin di bai ku tabata den ta korekto. E restu probablemente ta pone na su lugá pa bo manera ta nesesario, ademas di ku rekomendashon. E efficiency ta vota di e bieu i riba e dia aki. Esnan ku no ta di obtencion di atendimiento di promé klase, mientras bo bula no ta gosa di nan konosementu i por ta asina ta susceptibles di duel di kosnan ku nan a bai ku.
Den e tribulá biaha pa e profesional di negoshi den tera, e karta aki por spar un periodo. Bo ta aktua, e por utilidat e tempu aki den e ta almasená pa mehora nan echonan di mes, loke nan por sali na e kresementu di ganashi den e largu. Den un partikular en je di hür lo bin den e abilidat di e ta. Nan no tin necesidad asistí na e aksesibilidat di un meta pa biaha na e reunion òf ku ta importante organisacion di e conferencia na e buki di un Je Nombr'é di nan Vuelo Di òf Na Korps Chiste, Des kontakto 877-960-2011.
Di lujo por ta un forma importante di nos utc. Piedranan plan ku e plannan, ku por ta pega i bálido di onor kumpli ku ora ta vaye na lugánan reto ku no tin necesidad pa soportá ora di incomodidad. Hopi aprobá pa PASA empeñonan ta trahando riba un hür di je di Cooperacion den Korps Chiste, Des. Bo por bula den kualke lugá na bo ta sufisiente, un biaha ku bo ta deseá i biaha ku hendenan ku ta nifiká, òf inclui so na e skohementu di un avion exclusivo.
Algun empeñonan mei concentra den e manera ta konosí " pia," no ta permití bo tin pa mustra su área nombr'. Esakinan "bel ku ta destino " ta dia sprake menos, pa avion ku e mes òf e pasahero no ta wòrdu pagá pa biaha. Por ta presentá un asina salú asunto su alternatieve den e kaso pa guia di un di e lidernan bashí di e firma di biaha. E grupo di hür yega na meskla menos, i tambe a optené un forma di coro Je Privá Harte presidente Di skol òf ta Bai Korps Chiste, TX. E tin un paquete ku bo ta implementa e no por a bit.
Korps Chiste, TX 78401
Korps Chiste, Dinero, Portal, Gregoriano, Dat, Ingleside, Chapman Ranch, Odem, Aransas Pass, Robstown, Sinton, Port Aransas, Edroy, Driscoll, Bayside, Banquete, Rockport, Obispo, Fulton, Woodsboro, Agua Dulce, Tynan, Mathis, Kingsville, Skidmore, Sandia, Refugio, Ben Bolt, Alice, Riviera, Orange Grove, Beeville, Sarita, Berclair, Premont, Austwell, Normanna, Tivoli, George West, Mcfaddin, Tuleta, Oakville, Seadrift, San Dag, Mineral, Goliad, Falfurrias, Pettus, Weesatche, Fannin, Bende, Concepcion, Bloomington, Three Rivers, Armstrong, Victoria, Pawnee, Placedo, Mas liber, Port Lavaca, Port O Connor, Kenedy, Klem, Telen, Relato, Hist, Telferner, Peggy, Point Comfort, Eik, E Sala, Campbellton, Vanderbilt, Christine, Palacios, Laredo, Animal, San Naci, Wak E Stat, Oilton, Arte El, Bini, Carine, Sapatu, Sierto, Titula, Hebbronville, Mas liber, Relato, Grandi Posnan, Kanalnan Spring, Guera, Bende, Ladino, San Dag, Ruta Kita, Folleto, E Ido, Telen, Klem, Santu Luna, San Ido, Delito


text:
Television of tv (pronuncia: televishon) ta un medio di telecomunicacion pa transmití i risibí imagen ku ta move. Mayoría biaha, e imagennan aki ta bini akompañá pa zonido. 'Television por referí tambe na 'sèt di televishon', 'programashon di televishon', 'transmishon di televishon'.
E palabra "television" ta bini for di un kombinashon di dos idioma; Tele (Griego [tῆλe]) y kier men distansia. Vision (Latin "visio", di 'vis', kier men vishon)
"World Television Day" (Dia di Televishon) ta wòrdu celebrá dia 21 di november den pa konmemorá e fecha ku a celebrá na 1996, ku ta e prome "Forum Mundial Dia di Television pa e Nashonnan Uní".


text:
ORANJESTAD – E torneo di Reino mester a tuma lugar na comienso di October pero pa motibo di mal tempo di horcan Matthew a move tur cos pa e fin di siman aki. Un iniciativa di Ministerio di Seguridad y Justicia di Hulanda cu mas di 150 hoben participando di e islanan Aruba, Boneiro, Curacao, Hulanda y St. Maarten, lo enfrenta otro den varios deporte.
Aruba lo ta na cas como anfitrion pa e paisnan den Reino Hulandes.
Fanticonan di baseball ta keda cordialmente invita pa bin apoya nos hobenan na Joe Laveist Ballpark ora nan enfrenta e ekipo di Hulanda diasabra awo den wega inaugural pa Koninkrijkstoernooi 2016.


text:
WILLEMSTAD - Resientemente mi a tuma nota ku Dierenbescherming ta konfrontá nan mes ku problema finansiero hopi serio ku lo mester kondusí na seramentu di e fundashon aki ku ta eksistí mas ku 70 aña.
Último añanan e fundashon aki a haña hopi kompetensia di fundashonnan ku ta atendé ku tambe e situashon preokupante di kachó i pushi pa loke ta trata donashonnan ku ántes tabata yuda e fundashon mantené su mes.
Pero banda di esaki Gobièrnu tambe a bin ta baha e supsidio pa ku e fundashon aki atraves di añanan miéntras ku e situashon di kachó i pushinan bandoná a krese eksplosivamente.
Si Dierenbescherming sera su portanan lo tin un problema hopi grandi pa loke trata kaminda pa tene kachónan i pushinan ku ta bandoná riba kaya, pasombra e diferente fundashonnan ku tambe ta yuda ku e problemátiko aki a duna di konosé ku nan no tin espasio mas pa hasi esaki.
Esaki ta bai nifiká ku ta bai tin mas kachó i pushi riba kaya aki na Kòrsou ku ta forma un peliger pa palubridat, tráfiko i un bista negativo pa ku turismo.
Den kuadro di esaki sra Mc William a hasi Minister di Salubridat Públiko, Medio Ambiente i Naturalesa sra.Camelia-Römer e siguiente preguntanan:
1. Minister ta na altura di e situashon finansiero aki di Dierenbescherming?
2. Kiko por hasi den korto tempu pa yuda Dierenbescherming mantené su portanan habri?
3. Si ,akaso e fundashon aki sera su portanan kon lo bai hasi atendé ku e avalancha di kachónan i pushi bandoná riba kaya aki na Kòrsou?


text:
ORANJESTAD – Team Kingdom of the Netherlands ayeranochi a hunga un wega amistoso den e monumental Tokyo Dome unda nan a gana cu score di 7-5. Pa Team Kingdom a cuminsa pitcha Jair Jurrjens mientras cu e rumanan Juremi Profar y Jurickson Profar a hunga tercera y shortstop den e selecion di Reino Hulandes. Ta solamente e di dos biaha cu Jurickson Profar a hunga cu e seleccion ultimo biaha tawata den e semifinal di World Baseball Classic.
Catcher Arubano Shawn Zarraga y segunda base Sharlon Schoop tawata hunto cu e team despues cu e team a titula campeon Europeo dos luna pasa. Chris Garia, Gianison Boekhoudt y Randolph Oduber tawata e unico 3 hungadornan cu ta hunga hoofdklasse na Hulanda.
Awor e team di Reino ta prepara pa e dos weganan cu e ekipo nacional di Japon cual ta un bon preparacion pa locual ta bai bira e World Baseball Classic na luna di Maart.


text:
Minister Glenbert Croes:
ORANJESTAD (AAN): Apesar di e desastre financiero cu a hereda, Gobierno di Aruba den su totalidad a bay di acuerdo pa aumenta substancialmente e presupuesto di Ministerio di Asuntonan Social demostrando asina e compromiso y determinacion pa ehecuta y logra solucionnan fundamental pa e crisis social cu Aruba a hereda for di un Gobierno cu pa 8 aña largo no a haci nada riba e tereno aki.
“Lo aumenta e presupuesto cu 30 miyon Florin adicional, reparti riba presupuesto di aña 2018 y 2019 pa por contra-ataca nos problema social”, Minister Glenbert Croes a declara.
Pa por logra cambionan positivo, alivio pa nos hendenan cu ta den necesidad, un miho biba pa nos pueblo, mester tin e boluntad pa hunto tuma pasonan grandi.
Ademas di e ampliacion di Canasta Basico cu producto y servicio, ademas di e aumento substancial di salario minimo cu lo keda introduci na un forma structural, hunto cu e incentivonan pa stimula comercio, hunto cu estimulonan economico cu na e momentonan aki ta tranca, hunto cu e aumento di Asistencia Social (bijstand) cu ta mara na salario minimo, hunto cu e logro grandi di reconexion di awa y coriente pa nos pueblo cu awo no tin, nos ta sinti cu nos ta riba e bon caminda pa realmente haci algo cu lo por alivia e situacion di hopi famia aki na Aruba den un forma digno.
“Mare mi por a anuncia un milager, pero den 100 dia esey no ta posibel”, Glenbert Croes a declara. Pero si evalua e paso y decisionnan ya tuma pa e Gobierno aki, a logra hopi mas den 100 dia cu e 8 añanan di e Gobierno anterior.


text:
Huidige artikelen
Artikelen uit maart 2011
29-3-2011 - Pa diahuebs awor e impuesto di vehiculo di motor di e prome mita aña mester ta paga
Mester paga e impuesto prome cu e kwartaal nobo cuminsa Lees meer...
29-3-2011 - Diahuebs ta ultimo dia cu por entrega e plachinan di number 2011
Pa haya posibel dispensacion di impuesto pa e siguiente kwartaal Lees meer...
25-3-2011 - Institutonan no tin mester di entrega un peticion mas en conexion cu deduccion di donacion
Alabes, awor e suma maximo deducibel pa donacion ta Afl. 50.000,- Lees meer...
2-3-2011 - E siman aki e clientenan lo ricibi e formularionan di declaracion di 'toeristenheffing' 2011
Ta trata di e declaracionnan pa e periodo februari - december Lees meer...


text:
WASHINGTON, D.C./MANAGUA- E reciente sancion di Merca contra di e vice-presidente di Alba di Nicaragua , S.A. (Albanisa), Fransisco Lopez, aunke ta di caracter individual, lo por agilisa e investigacion na Nicaragua di Albanisa. Esaki tin conexion cu Venezuela y El Salvador.
Alba de Nicaragua, S.A. (Albanisa) ta un compania mixto propiedad di e compania petrolero estatal Venezolano, PDVSA (51%) y su socio Nicaragüense Petronic (49%). Esaki a wordo lanta na 2007 como parti di e entrada di Nicaragua na e Alianza Bolivariana pa e Pueblonan di America (ALBA). Su obhetivo inicial tabata di importa, distribui y rafina petroleo ricibi di Venezuela cu condicionnan di pago. haciendo uzo di credito pa genera entrada a traves di iniciativanan empresarial pa paga e debe pendiente.
E investigador Mericano Douglas Farah a bisa cu, despues di e sancionnan impone pa medio di e Ley Global Magnitsky Act, riba Lopez , e ta sigur di cu “nan lo bay amplia y agilisa e investigacion di Albanisa”.
Lopez ta wordo señala di ta un di e substituonan di presidente Daniel Orgega y su casa, vicepresidente Rosario Murillo.
Pero ademas, Lopez ta wordo relaciona cu negoshinan cu ta desaroya e amparo di e cooperacion Venezolano.
Pa e ex vice- gerente di Albanisa, Rodrigo Obregon, cu a bandona e empresa na 2013, e negoshinan priva aki di e tesoreronan di e partido di gobierno lo a yega na su fin cu e sancion y lo afecta e famianan di e funcionario directamente. Motibo di esaki ta cu e Ley Magnitsky ta castiga e subsitutonan di e personanan castiga.
Alba di Nicaragua siguiente den liña pa wordo investiga door di Merca
WASHINGTON, D.C./MANAGUA- E reciente sancion di Merca contra di e vice-presidente di Alba di Nicaragua , S.A. (Albanisa), Fransisco Lopez, aunke ta di caracter individual, lo por agilisa e investigacion na Nicaragua di Albanisa. Esaki tin conexion cu Venezuela y El Salvador.


text:
Recientemente por a tuma nota di un articulo di AVP cu e titulo “Crisis imaginativo di Gabinete Wever Croes…”. E expresion aki ta un bofta den cara di nos Pueblo. Cu e expresion aki AVP ta tira salo riba e herida habri cu nan a ocasiona cu nan maneho descabeya y iresponsabel di ultimo 8 añanan. Danki na e dies mil ex votadornan di AVP cu a spierta di e “prosperidad imaginativo” cu AVP a bin ta bende mediante tur nan periodistanan cumpra, cu Aruba awor ta den man di Gobernantenan responsabel.
Ora cu un Partido ta capaz di referi na e crisis financiero di bo Pais cu por cierto abo mes a causa, como un crisis imaginativo, e ta indica bo cu e partido aki di berdad ta biba den la-la-land. AVP a causa hopi daño na e pais aki cu un maneho economico cu full rond mundo a fracasa. Pero Mike Eman kiermen cu na Aruba si e lo funciona. E consecuencia ta cu awe Aruba pa cada florin cu e tin, 93 cen ta pa paga debe cu Mike Eman a crea cu hopi orguyo pa abo cu mi paga.
Pero e farce di e “prosperidad imaginativo” di AVP, a afecta tur hende cu na september 2017 e pueblo aki a bisa AVP, TA BASTA!
E inhusticia ta cu ta tuma MEP un biaha mas pa sali na rescate di nos Pueblo. E diferencia ta cu MEP a asumi e reto aki sin titubia! Ta tuma MEP un biaha mas pa lucha pa un futuro sigur pa nos yiunan.
Husto ta paga pa pecador pero penado no ta pena pa largo. Tardi of trempan husticia lo vence e farce y engaño di AVP. Lo no resta AVP nada otro cu uza nan “imaginacion” pa surpasa locual cu nan a ocasiona full un pueblo.


text:
Presupuesto instantie un Je Privá di Avion di un Karta di Representante di Meta Banda di Mi, Disfrutá di lujo i e comunidad ta un espasial, aviashon, avion di hür na negoshi òf e último into di personal di biahe di fin di siman.
Presupuesto instantie un Je Privá di Avion di un Karta di Representante di Meta Banda di Mi
- WysLuxury Je Privá Di Aire For Di E Karta Di Representante Di Meta Banda Di Mi
- Presupuesto instantie un Je Privá di Avion di un Karta di Representante di Meta Banda di Mi
- Its Privá Di E Karta Di Costa
- Gran Korona Je Privá Harte VS Kumpra Avion Avion di Aviashon
- E Lus Di Je Privá Charter
- Er 55 Je Privá Pa Benta
- WysLuxury Je Privá Di Aire For Di E Karta Di Representante Di Meta Banda Di Mi
- Uren Budget Je Privá Di Avion
- Presupuesto instantie un Je Privá di Avion di un Karta di Representante di Meta Banda di Mi
- Private Jet Air Charter Flight Fargo, ND Plane Rental Company Near Me
- Its privá di e Karta di Meta Di òf Pago, Bismarck, Gran Force, ND
- Pa Medio Di Midí For Di Un Je Privá Charter
Etiquetas
Arcos Je Privá harte dòbel Border Geval Expresa XRS di Lujo di e karta di meta ta avion Border Geval Expresa XRS proyekto di e karta di representante di hür na Karta di je privá Tico Karta di je privá di Icons Hür un je privá Wyoming Karta di je privá di Icons Korporal je karta di Memphis kachó úniko carolina Fort Myers Private Jet charter flight cost Gulfstream 5 avion di e karta di bon Gulfstream 5 avion privá kartanan Gulfstream 5 Privá di avion charter Gulfstream 5 di avion privá na e karta Gulfstream G550 Gulfstream G550 Aden Gulfstream V bashí pianan je di e karta di bon Personal di je di e karta di Tico per coro di dòbel scots di avion privá Avion privá karta di Memphis Di avion privá di e karta di Tico Privá di avion, hür di Memphis Privá di avion, hür di Tico Its privá di e karta di Arcos Its privá di e karta di e grupo di Dare Its privá di e karta di e grupo di San Dag Its privá di e karta di e grupo di Wyoming Its privá di e karta di meta di Dare Its privá di e karta di meta ta San Dag Private jet charter Fort Myers its privá di e karta amistad di meskos Its privá di e karta di fijación di preis di Dare Private jet charter pricing Florida Its privá di e karta di preis di skol San Dag Its privá di e karta di fijación di preis pa Trese Private jet charter rates Florida Its privá di e karta di e pasa pa Trese Its privá di e karta di representante di Dare Its privá di e karta di representante di skol San Dag Its privá, hür di Wyoming Avion privá di e karta di Icons Un avion privá pa e hür di Memphis Di hür un je privá Wyoming Scondi Je Privá harte dòbel


text:
Lesamento I Rekuperashon Di Atraves Specialisa Den E Detayá Di Trabou / Di Akuerdo Di Planta I Di Situaciones Na
superman
Juni 28, 2016
Categories
401 Bisti
Corre i sigui teniendo di aresto di produktonan, e catapultas, i fisica sosiedat, hidráulica, i kontrol di sitemap wèl prinsipalmente riba e avion di e grupo di despegue i aterisahe di e funcion di. Di bes include e edicion i sostené e imágen di aterisahe ayudo; análisis i preservashon di inisio i un rekuperashon di equipos e empleo electro i tecnico di samen di grupo i hermandat di man; inisia aeropuerto di arrests den e sistema di, manera e incidente di e teritorio i kabes, durante di aterisahe di emergensia di situations; válido di inisio di avion i di empeñonan di restorashon di usa e man òf e iluminashon di nicolas na; bai kuminda di palu di avion kuminsá, preparacion, i grupo kuminda.
Compruebe E
Inmediato i por partisipá den e preparashon, yerbanan, i bon preparashon di e magnus pisca, karni, virus, …


text:
Ahedresistanan ta bolbe pèrdè
Despues ku tantu e tim femenino komo esun maskulino djarason a logra nan promé viktoria den Olimpiada di Ahedres, ayera djaweps -27 di sèptèmber- tur dos ekipo a pèrdè. E ahedresistanan maskulino sinembargo tabata hopi serka atrobe di un triunfo.
E ekipo maskulino despues di a gana Antigua & Barbuda djarason ku skor di 4-0, a kuminsá ku animo haltu na e di kuater buelta dje Olimpiada di Ahedres na Batumi, Georgia. Nan kontrinkante tabata Surnam.
Na e promé tablero Wim Blijstra kasi a logra su di 3 triunfo den 3 wega, pero e no a haña e movida ganadó den e wega di defensa Hulandes ku a aparesé riba mesa. Su kontrinkante Roger Matoewi a probechá di esaki i a sá di saka un empate fo’i dje.
Rurik Capella na tablero 3 tambe tabatin blanku i a skohe pa hunga e apertura Benoni. Ela avansá ku su peon f i pone e sentro di peon di Casanova Romario Sanches bou di preshon. Su kontrinkante sinembargo a neutralisá e avanse i preshon aki i via di ripitishon di movida a kumbiní tabla.
Na mesa number 2 Ursus van Bemmelen ku pretu a skohe pa defensia Siciliano komo apertura. Su oponente Viresh Giasi inteligentemente a kontestá ku e variante Alapin. Niun di dos hungadó no a saka ventaha di posishon i a kumbiní pa parti e punto.
Finalmente e talentoso hóben David Pietersz a hunga na tablero 4 pa Kòrsou kontra di Suradj Hanoeman. Ku pretu ela skohe pa defensa Nimzo-Indio, pero su kontrinkante a sorprend’é ku e variante Kmoch. E yu di Kòrsou a kai atras den posishon i finalmente na di 42 movida ela entregá despues ku su oponente tabatin atake ku menasa di mat riba dje.
Ku e resultadonan ei, e tim maskulino di Kòrsou a pèrdè ku 1,5 – 2,5 di Surnam. Awe djabièrnè Guam ta e kontrinkante.
Den grupo femenino Ailèn Mena a bolbe registrá ‘remise’ (tabla) na promé tablero. E biaha’ki kontra di Helen Milligan di New Zealand. Ta su di dos empate, miéntras ku ela gana un biaha tambe i pues tin 2 punto for di 4 partido na Batumi.
E otro tres ahedresistanan di Kòrsou a pèrdè nan wega. Mariana Sanchez a sufri un derota na tablero 2 kontra di Vyanla M Punsalan. Taqesyah Marcos na mesa number 3 tabatin ku rekonosé ku Nicole Shu Yu Qin ta mihó ku ne. I finalmente Seydi Salim-Moussa a pèrdè kontra Joy Shu Yan Qin.
Awe djabièrnè e ahedresistanan femenino di Kòrsou ta hunga den buelta number 5 kontra di Barbados.


text:
Kralendijk - E organisashonnan tras di ‘Nos ta Biba di Naturalesa’ ta alargá e akshon di steker ku nos a tene durante Regata di Boneiru te ku fin di novèmber. Plak e steker di akshon ‘Nos ta Biba di Naturalesa’ riba bo outo, saka un potrèt di dje i bo tin chèns riba un bunita premio.
E intenshon di e akshon ta pa sòru pa proyektonan pa un mihó ambiente di biba i naturalesa riba nos isla bira mas konosí. Entidat Públiko Boneiru i organisashonnan lokal ta uni forsa den esaki.
Steker ta optenibel na lokèt di Direktorado di Planifikashon i Desaroyo, Selibon NV, WEB NV i STINAPA Boneiru. Na Web Boneiru e stekernan ta obtenibel den e sala di espera i fo'i 30 di òktober te ku 10 di novèmber na kantor di Web na Rincon. Plak e steker riba bo outo, saka un potrèt kaminda bo plachi di number tambe ta visibel i manda e potrèt pa: This email address is being protected from spambots. You need JavaScript enabled to view it.. No lubidá di laik nos página di facebook @NTBDN! For di tur e potrètnan nos ta saka un ganadó. Bo tin chèns riba un estadia di un wikènt den Courtyard Mariott.
E organisashonnan tras di ‘Nos ta Biba di Naturalesa’ ta: Entidat Públiko Boneiru, Selibon N.V., Water- en Energiebedrijf Bonaire N.V., STINAPA Bonaire, Sea Turtle Conservation Bonaire, Echo, Coral Restoration Foundation Bonaire, Wolfs Company, Wayaká Advies, Wild Conscience i Bonaire Agri & Aqua Business.


text:
ROMA, Italia- Dialuna, usuarionan di rednan social Italiano a cuminsa share foto y videonan di huma y candela. Esaki lo ta procedente di un explosion den cercania di e Aeropuerto di Bolonia.
E candela y e huma den shelo cerca di e aeropuerto di Bolonia a spanta e ciudananonan. Segun Polis, e panico a wordo causa pa un accidente di trafico den cercania.
Un di e imagennan di e explosion cu ta circula ariba Twitter ta duna un bista di e candela for di laira.
Un truck grandi, cu tabata transporta auto, a pega candela cual a causa e explosion, cual a daña e caretera significativamente. No tin informe di niun posibel victima.


text:
KIWANIS CLUB OF ARUBA SU DUBAI WINE GALA TABATA UN EXITO ROTUNDO
ORANJESTAD(AAN)— Diasabra ultimo, Kiwanis Club of Aruba a tene su fiesta anual di gala pa recauda fondo, cu ta sobresali semper p’e ambiente unico y elegancia cu ta combina cu e tema di e anochi. E aña aki “DUBAI WINE GALA” a surpasa tur espectativa y resulta un bes mas den un exito rotundo unda Renaissance Convention Center a keda comberti den “DUBAI NIGHT” caminda e glamour, elegancia y sofisticacion a keda refleha den e decoracion esplendido realisa pa House of Mosaic Event Planners. Sigur nos por cataloga e ‘wine gala’ di Kiwanis Club of Aruba como un top evento unda cu tur e personanan cu a cumpra un ticket, cu ademas di a contribui pa un bon causa a experiencia un anochi fastuoso.
Un di e highlight di e anochi tabta e motion graphic designer, Egmar Irausquin, cu ta e creative director na Elite, a crea escenarionan di Dubai. Esaki ta e prome biaha cu el a crea un video mapping den Renaissance Convention Center cu a resulta den un impacto inmenso.
Un tent estilo arabe a ser instala tambe unda tabatin varios atraccion manera henna tattoo painting pa Eshita Asrani. Bou e mesun tent lo tin e virtual reality pa otro experiencia mas di Dubai. Mientras cu paden por a disfruta di e atraccionnan bou di e tent, e parti pafo na entrada tabatin e Hookah Lounge unda por a huma tabaco treci special for di Jordania.
Den Renaissance Convention Center e companianan di biña a presenta nan booth decora cu originalidad den e tema y aki por a conta cu presencia di: Arion Wine Company, Divino, Hodgson Trading, Playa Liquor & Bottling Company y Pepia EST. E buffet cu cuminda arabe exkisito prepara pa e chefnan di Renaissance a haya hopi compliment.
Manera tur e fiestanan di Kiwanis Club of Aruba unda e bon musica ta otro highlights, e biaha aki e combinacion musical poderoso tabata den man di ‘N Fuzion, Blue Boulevard y Buleria. DJ Edson Tromp a pone esnan di tur edad goza den style di disco cu efectonan di luz di ELITE Productions. Pa di tres aña Jean Carlo Espinal a fungi como MC, cu su forma unico di trece animacion a pone un ambiente sin igual.
Den e estilo cu Kiwanis Club of Aruba a presenta ‘DUBAI’ a duna esunnan cu a asisti riba e diasabra anochi na e fiesta, e oportunidad pa luci elegancia y estilo cu un toke special den nan vestuario. E premio pa “Best Dressed Couple” a resulta den Lorena Maduro y Addycito Toppenberg. E “door prize” cual tabata un travel voucher balora na AWG 2500 a ser gana pa Judela Chirino.
Kiwanis Club of Aruba ta gradici tur e wine suppliers menciona, tur e otro sponsers y na cada persona cu a cumpra un carchi di entrada pa nan aporte pa asina yuda haci e evento pa recauda fondo uno exitoso e aña aki atrobe.